open-index/open-wikipedia-markdown huggingface dataset:
বিৰুদ্ধ-কবিতা

**বিৰুদ্ধ-কবিতা** (), সাধাৰণতে প্ৰচলিত কবিতাৰ পৰম্পৰাগত নীতি-নিয়মবোৰ ভংগ কৰাৰ পোষকতা কৰা এক সাহিত্যিক আন্দোলন। বিৰুদ্ধ-কবিতাৰ প্ৰাৰম্ভিক সমৰ্থকসকলৰ ভিতৰত আছে চিলিৰ নিকান'ৰ পাৰা আৰু গ্ৰীকৰ ইলিয়াছ পেট্ৰ'পুলাছ।

বিৰুদ্ধ-কবিতাৰ পিতৃ হিচাপে পৰিচিত পাৰাই, পদ্যই ৰহস্যময় শক্তি ধাৰণ কৰে বুলি থকা গতানুগতিক বিশ্বাসক নাকচ কৰি ১৯৫৪ চনত তেওঁৰ প্ৰথম বিৰুদ্ধ-কবিতা সংকলন প্ৰকাশ কৰে, তেওঁৰ কবিতাসমূহক গদ্যৰ দৰে, অনাদৰ আৰু মানৱ অস্তিত্বৰ চিন্তাক আলোকিত কৰা বুলি বৰ্ণনা কৰা হৈছে।

পেট্ৰ’পুলাছে তেওঁৰ বাৰ্লিন নোটবুকত বিৰুদ্ধ-কবিতা কলাৰ বৰ্ণনা কৰিব বিচাৰিছিল, য’ত তেওঁ ইচ্ছাকৃতভাৱে কৰা গদ্য, ব্যাকৰণ আৰু ছন্দৰ ভুল সন্নিবিষ্ট আছিল। তেওঁৰ বহু কবিতাৰ প্ৰেৰণা আছিল, তেওঁ বাস কৰা দেৱালেৰে বিভক্ত বাৰ্লিনৰ কঠিন পৰিৱেশ। পেট্ৰ'পুলাছে বিশ্বাস কৰিবলৈ আৰম্ভ কৰিছিল যে প্ৰেম আৰু কামনাক কেন্দ্ৰ কৰি ৰচিত কবিতা আধুনিক সাহিত্যৰ বাবে অতি কোমল। সেয়ে, আৱেগ-বিৰোধী অনুভূতি সন্নিবিষ্ট কৰা বিৰুদ্ধ-কবিতাৰ সময় আহি পৰিছে।

## প্ৰাৰম্ভিক ইতিহাস
খ্ৰীষ্টপূৰ্ব ৫ম শতিকাৰ সময়ছোৱাত মাইম নামৰ নাট্য স্কেচবোৰৰ প্ৰৱৰ্তন হৈছিল এনে ধাৰণা আৰু ভাষাৰ সৈতে যিবোৰক এণ্টি-প্লে বুলি নিৰ্ধাৰণ কৰা হৈছিল এনেকুৱা সময়ো আহিছিল যেতিয়া কবিসকলে নিজৰ কবিতাৰ বিৰুদ্ধে বিৰোধীৰ ৰূপত থিয় দিছিল। ইটালীৰ প্ৰথম কবিসকলৰ পৰা আৰু লগতে (ডান্টে, তাৰ পিছত পেট্ৰাৰ্ক) লগতে ইউৰোপৰ আন কিছুমান ঠাইৰ পৰা বিৰুদ্ধ-কবিতা বিচাৰি পোৱা আৰু তেনে কবিতাৰ উদ্ধৃতি দিব পাৰি। তেওঁলোকে লেটিন ভাষাতকৈ স্থানীয় ভাষাত পদ্য ৰচনা কৰাৰ সিদ্ধান্ত লৈছিল; তেওঁলোকে কাব্যবিৰোধী আচৰণ কৰিছিল। বহু নাট্যকাৰৰ মাজত উইলিয়াম শ্বেক্সপীয়েৰ আৰু মলিয়েৰ দুয়োকে তেওঁলোকৰ পদ্য নাটকৰ মাজত বিৰুদ্ধ কবিতাক ঠাই দিয়া দুজন নাট্যকাৰ হিচাপে উল্লেখ কৰিব পাৰি৷
## আধুনিক বিৰুদ্ধ কবিতা
একবিংশ শতিকাত বিৰুদ্ধ-কবিতাক তুলি অনা হৈছে। আধুনিক বিৰুদ্ধ-কবিতাই প্ৰাচীন লেখকসকলৰ দৰেই মনোভাৱ কঢ়িয়াই লৈ ফুৰে যদিও এতিয়া ই স্বকীয় প্ৰকৃতিৰ। আধুনিক বিৰুদ্ধ-কবিতাত বিৰাম চিহ্নৰ প্ৰয়োগ ন্যূনতম আৰু প্ৰয়োজন অনুসৰিহে ব্যৱহাৰ কৰা হয়। ফৰ্মেটিং আৰু কেপিটেলাইজেচন সহজ আৰু পঢ়িবলৈ সহজ। তদুপৰি ইয়াত নতুন শব্দভাণ্ডাৰ সন্নিবিষ্ট কৰা হৈছে আৰু কাব্যিক প্ৰতিচ্ছবি আৰু দৃশ্যৰ চিত্ৰণ কৰা হৈছে। 

## বিৰুদ্ধ-কবিতাৰ পঠন শৈলী
DADA আৰু পৰিৱেশ্য কবিতাৰ পৰা প্ৰেৰণা লৈ বিৰুদ্ধ-কবিতাৰ পঠন পৰিৱেশনে চেক গণৰাজ্যৰ প্ৰাগত গতি লাভ কৰিছে। প্ৰাগ ভিত্তিক পৰিৱেশন আৰু কবিতাবিজ্ঞানৰ সংকলন *অৱজেক্ট:পাৰাডাইজ*, ২০১৯ চনত টাইকো চেই আৰম্ভ কৰিছিল "কবিতা পাঠক অধিক অন্তৰ্ভুক্ত আৰু আন্তঃশাখা আৰু আৰ্ট কেফে আৰু টাৰ্টেলনেকত কম সীমাবদ্ধ" কৰাৰ লক্ষ্যৰে। তেতিয়াৰ পৰাই এই গোটটোৱে পৰিৱেশ্য কবিতাৰ অনুষ্ঠান আয়োজন কৰি আহিছে, য'ত একে সময়তে ঘটা বিভিন্ন শাখাৰ বৈশিষ্ট্য থাকে যাতে "কবিতা পঢ়াৰ বাহিৰেও কবিতা পাঠত ঘটা সকলো কথা" উজ্জ্বল কৰি তোলা হয়।
## লগতে চাওক
*ছনেট
*মালিতা
*কথা কবিতা
*ডিজিটেল কবিতা
*চাক্ষুস কবিতা
*কেলিগ্ৰাম

## তথ্য সূত্ৰ

শ্ৰেণী:সাহিত্য
শ্ৰেণী:সাহিত্যৰ ধাৰা
শ্ৰেণী:কবিতা
কেলি গোপাল

**কেলি গোপাল** শংকৰদেৱ বিৰচিত এখনি অংকীয়া নাট৷ নাটখনি কীৰ্তন আৰু দশমত সন্নিৱিষ্ট ৰাসলীলাৰ কাহিনীৰেই ৰচিত হৈছে৷ শংকৰদেৱৰ অন্যান্য নাটৰ দৰে এই নাটখনি কাহিনীপ্ৰধান নহয়৷ ই গীত আৰু নৃত্য প্ৰধান নাট৷
## কাহিনী
কেলি গোপালৰ মূল বিষয়বস্তু ভাগৱতৰ পৰা লোৱা হৈছে৷ অৱশ্যে নাটখনিৰ কাহিনীভাগ হৰিবংশ, বিষ্ণুপৰাণ আৰু ব্ৰহ্মবৈৱৰ্ত পুৰাণতো থকা দেখা যায়৷ কেলি গোপাল নাটখনিত ৩৬টা গীত সংযোজন কৰা হৈছে৷ শৰতৰ পূৰ্ণিমা ৰাতি যমুনা নৈৰ পাৰত কৃষ্ণ আৰু বৃন্দাবনৰ গোপীকাৰ ৰাস নৃত্যই এই নাটৰ মূল উপজীব্য৷ শৰত কালৰ ৰাতি যমুনাৰ পাৰত কৃষ্ণৰ বাঁহীৰ সুৰ শুনি গোপীসকলে নিজৰ স্বামী, পুত্ৰ সকলোকে এৰি বৃন্দাবনলৈ লৱৰি আহে৷ কৃষ্ণই তেওঁৰ প্ৰতি ভক্তিৰ উমান ল’বলৈ, নানা বুজনিৰে গোপীসকলক উভতি যাবলৈ কয়৷ কিন্তু সকলো বুজনি অমান্য কৰি কৃষ্ণতে মন-প্ৰাণ সঁপি দি কৃষ্ণক বেঢ়ি ধৰি নৃত্য কৰিবলৈ ধৰে৷ তেনেতে, শংখচূড়ৰ প্ৰৱেশ ঘটে৷ অৱশ্যে নাট্যকাৰে কাহিনীত উত্তেজনা বৃদ্ধি কৰিবলৈহে কৌশলগতাভাৱে শংখচূড়ক প্ৰৱেশ কৰোৱাইছে৷ নাটত গোপীসকলৰ কৃষ্ণপ্ৰাপ্তিত অহংকাৰ হয় আৰু কৃষ্ণই সেই অহংকাৰ চূৰ্ণ কৰে৷ এসময়ত ৰাধা নামৰ এগৰাকী গোপীক লৈ কৃষ্ণ অন্তৰ্ধান হয় আৰু বাকীসকল গোপীয়ে “হা কৃষ্ণ হা কৃষ্ণ’’ বুলি হাঁহাকাৰ কৰে৷ পিছত তেওঁলোকে উপলব্ধি কৰে যে, কায়িক প্ৰেমেৰে নহয় আধাত্ম্য প্ৰেমেৰে সুঁৱৰিলেহে কৃষ্ণ প্ৰাপ্তি হয়৷ আৰু শেষত “যত গোপী তত কৃষ্ণ’’ হৈ ৰাস নৃত্যত সকলো মগ্ন হয়৷
## চৰিত্ৰ
কেলি গোপাল নাট নাট্যশাস্ত্ৰত বৰ্ণিত “হল্লী’’ৰ আৰ্হিত শংকৰদেৱে সৃষ্ঠি কৰিছিল৷ হল্লীশ এটা অংকৰ, এজন শক্তিমন্ত পুৰুষক নায়কৰূপে চিত্ৰিত কৰা হয় আৰু আঠ-দহগৰাকী নাৰী চৰিত্ৰ থাকে৷ নানা প্ৰকাৰৰ ৰাগ-তাল আদিৰ যোগেৰে নৃত্য কৰে৷ হৰিবংশত শ্ৰীকৃষ্ণই নাৰীসকলৰ সৈতে কৰা নৃত্য আৰু কেলি গোপালৰ নৃত্য একে৷  কেলি গোপাল নাটত প্ৰধান চৰিত্ৰ তিনিটা৷ কৃষ্ণ, ৰাধা আৰু শংখচূড়৷ কৃষ্ণ কেন্দ্ৰীয় চৰিত্ৰ৷ বাকী গোপীসকল সামূহিক চৰিত্ৰ৷

## ৰস
অংকীয়া নাটত নৱৰসৰ সমাহাৰ দেখা যায় যদিও ই প্ৰধানকৈ কৃষ্ণৰ মাহাত্ম্য প্ৰকাশক৷ সহজ সৰল দৰ্শকক মনোৰঞ্জনৰ যোগেৰে হৰিৰ মাহত্ম্য প্ৰকাশ কৰি ভক্তি ৰসত আপ্লুত কৰাই আছিল শংকৰদেৱৰ নাট ৰচনাৰ উদ্দেশ্য৷ কেলি গোপাল নাটত ঘাইকৈ শৃংগাৰ ৰসৰ প্ৰাধান্য দেখা যায় যদিও ইয়াক ভক্তিৰসৰ এক সুঁতি হিচাপেহে তুলি ধৰা হৈছে৷ নাটখনিত শৃংগাৰ ৰস, সম্ভোগ ৰস, বিপ্ৰলম্ভ ৰস, বীৰ ৰস, অদ্ভুত ৰস, শান্ত ৰস আৰু সবাৰো ওপৰত ভক্তি ৰস প্ৰকাশ পাইছে৷।

## তথ্য সূত্ৰ

শ্ৰেণী:শংকৰদেৱৰ নাট
শ্ৰেণী:অসমীয়া সাহিত্য
শ্ৰেণী:নাটক
শ্ৰেণী:অংকীয়া নাট
শালবাৰী উচ্চতৰ মাধ্যমিক বিদ্যালয়

**শালবাৰী উচ্চতৰ মাধ্যমিক বিদ্যালয়** () অসমৰ বাক্সা জিলাৰ শালবাৰী মহকুমা অন্তৰ্গত এখন পুৰণি আৰু জনপ্ৰিয় শিক্ষানুষ্ঠান (সাধাৰণতে শালবাৰী মডেল এইচ.এছ. স্কুল বুলি কোৱা হয়)। বিদ্যাল়য়খন শালবাৰী অঞ্চলৰ উলুবাৰী গাঁও আৰু শালবাৰী বজাৰৰ মাজত অৱস্থিত। ১৯৫৫ চনত বাক্সা জিলাৰ গ্ৰাম্য আৰু আৰ্থিকভাৱে পিছপৰা শিশুসকলক বড়ো আৰু অসমীয়া মাধ্যমত মাধ্যমিক শিক্ষা প্ৰদানৰ উদ্দেশ্যে এই বিদ্যালয়খন প্ৰতিষ্ঠা কৰা হয়।

## অৱস্থান
অসমৰ বাক্সা জিলাৰ শালবাৰী মহকুমাৰ অন্তৰ্গত শালবাৰী বজাৰৰ নিচেই কাষত বিদ্যালয়খন অৱস্থিত। এই অঞ্চলটো ভূটান সীমান্তৰ ওচৰত মানস ৰাষ্ট্ৰীয় উদ্যানৰ কাষত অৱস্থিত, আৰু দ্ৰুতগতিত চহৰ হোৱাৰ দিশে আগবাঢ়িছে। 

## ইতিহাস
স্থানীয় সমাজকৰ্মী আৰু শুভাকাংক্ষীসকলৰ উদ্যোগত ১৯৫৫ চনত হাইস্কুল হিচাপে বিদ্যালয়খন প্ৰতিষ্ঠা লাভ কৰে। ভাৰতীয় শিক্ষা ব্যৱস্থাৰ বিজ্ঞান আৰু কলা শাখাৰ একাদশ আৰু দ্বাদশ শ্ৰেণীৰ ধাৰা প্ৰৱৰ্তনৰ জৰিয়তে পৰৱৰ্ত্তীকালত বিদ্যালয়খনক উচ্চতৰ মাধ্যমিক বিদ্যালয়লৈ উন্নীত কৰা হৈছে। 

## ব্যৱস্থাপনা
অধ্যক্ষ, উপাধ্যক্ষ আৰু জ্যেষ্ঠ শিক্ষকসকলে বিদ্যালয়খন পৰিচালনা কৰে। বিদ্যালয়খনৰ কিছুমান প্ৰশাসনিক কাম-কাজ আৰু উন্নয়নমূলক দিশৰ তদাৰক কৰা এখন শাসক পৰিষদ আছে। বিদ্যালয়খনৰ কামৰ সময় ৰাতিপুৱা ৯:০০ বজাৰ পৰা বিয়লি ৩ বজালৈ। 
## শিক্ষা
বিদ্যালয়খনে ভাৰতীয় শিক্ষা ব্যৱস্থাৰ (১০ + ২) কলা আৰু বিজ্ঞানৰ ষষ্ঠ শ্ৰেণীৰ পৰা দ্বাদশ মানলৈকে শিক্ষা প্ৰদান কৰে, যাৰ ফলত প্ৰমাণপত্ৰ (HSLC, HSSLC) পোৱা যায়। 
বহনক্ষম উন্নয়ন শিক্ষাৰ বাবে এইখন আদৰ্শ বিদ্যালয়। 
২০১৩ চনত শালবাৰী উচ্চতৰ মাধ্যমিক বিদ্যালয়ক ডব্লিউ ডব্লিউ এফ-ইণ্ডিয়া(WWF,I)ই তেওঁলোকৰ বহনক্ষম উন্নয়নৰ বাবে শিক্ষা প্ৰকল্পৰ আৰ্হি বিদ্যালয় হিচাপে নিৰ্বাচিত কৰে। 

## তথ্যসূত্ৰ

শ্ৰেণী:অসমৰ বিদ্যালয়সমূহ
ধৰ্মবীৰ নৈন

**ধৰ্মবীৰ নৈন** (; জন্ম: ১৮ জানুৱাৰী ১৯৮৯) এগৰাকী ভাৰতীয় পেৰা-এথলীট। তেওঁ ক্লাৱ থ্ৰো বা গদা দলিওৱা খেলৰ লগত জড়িত। ২০২৪ চনৰ পেৰিছ পেৰালিম্পিকত পুৰুষৰ ক্লাব থ্ৰো এফ ৫১ শাখাৰ প্ৰতিযোগিতাত তেওঁ স্বৰ্ণ পদক লাভ কৰে। এই প্ৰতিযোগিতাত তেওঁ ৩৪.৯২ মিটাৰ নিক্ষেপ কৰি এছিয়ান অভিলেখ গঢ়ে। 

## প্ৰাৰম্ভিক জীৱন
১৯৮৯ চনৰ ১৮ জানুৱাৰী তাৰিখে হাৰিয়ানাৰ ৰোহটকৰ জাট পৰিয়ালত ধৰ্মবীৰ নৈনৰ জন্ম হৈছিল। তেওঁ চনিপতৰৰ চি আৰ জেড ছিনিয়ৰ ছেকেণ্ডাৰী স্কুলত স্কুলীয়া শিক্ষা গ্ৰহণ কৰিছিল। সাঁতুৰি থাকোঁতে ডাইভিং দুৰ্ঘটনাত তেওঁ পানীৰ তলৰ শিলত খুন্দা খাইছিল। ফলত তেওঁৰ কঁকালৰ তলৰ অংশ পক্ষাঘাতগ্ৰস্ত হৈ পৰে। 

## খেলুৱৈ জীৱন
২০১৪ চনত তেওঁ পেৰা এথলেটিক্সত অংশগ্ৰহণ কৰিছিল। প্ৰথমে তেওঁ ডিস্কাছ থ্ৰো খেলত অংশগ্ৰহণ কৰিছিল আৰু অমিত কুমাৰ সৰোহায়ে তেওঁক প্ৰশিক্ষণ প্ৰদান কৰিছিল। তেওঁ চনিপটৰ ভাৰতীয় ক্ৰীড়া প্ৰাধিকৰণৰ ক্ৰীড়া প্ৰকল্পত তেওঁ খেলৰ অনুশীলন আৰু প্ৰশিক্ষণ গ্ৰহণ কৰে।

২০১৬ চনত ব্ৰাজিলৰ ৰিঅ' ডি জেনেৰিঅ'ত অনুষ্ঠিত হোৱা গ্ৰীষ্মকালীন পেৰালিম্পিকত ধৰ্মবীৰে ভাৰতক প্ৰতিনিধিত্ব কৰিছিল। এই প্ৰতিযোগিতাত তেওঁ ৯ম স্থান দখল কৰিছিল। ২০১৭ চনত তেওঁ প্ৰথমবাৰৰ বাবে লণ্ডন বিশ্ব চেম্পিয়নশ্বিপত অংশগ্ৰহণ কৰে। ২০১৮ চনৰ ইণ্ডোনেছিয়াৰ জাকাৰ্তাত অনুষ্ঠিত এছিয়ান পেৰা গেমছত তেওঁ ৰূপৰ পদক লাভ কৰে।

২০১৯ চনত ডুবাই আৰু ২০২৩ চনত পেৰিছত অনুষ্ঠিত বিশ্ব চেম্পিয়নশ্বিপত ভাৰতক প্ৰতিনিধিত্ব কৰিছিল। ২০২০ চনত টকিঅ'ত অনুষ্ঠিত হোৱা গ্ৰীষ্মকালীন পেৰালিম্পিকত তেওঁ নিজৰ ইভেণ্টত ৮ম স্থান লাভ কৰে।

২০২২ চনত তেওঁ ত্ৰয়োদশ ফাজ্জা আন্তঃৰাষ্ট্ৰীয় এথলেটিকছ চেম্পিয়নশ্বিপত ক্লাব থ্ৰ' আৰু ডিস্কাছ থ্ৰ'ত দুটা ৰূপৰ পদক আৰু ২০২২ চনত চীনৰ হাংঝৌত অনুষ্ঠিত এছিয়ান পেৰা গেমছত ক্লাৱ থ্ৰো এফ৫১ শাখাত ৰূপৰ পদক লাভ কৰে। সেই বছৰ তেওঁ ভাৰতৰ হাৰিয়ানা ৰাজ্য চৰকাৰে প্ৰদান কৰা সৰ্বোচ্চ ক্ৰীড়া সন্মান ভীম বঁটাও লাভ কৰে।

২০২৪ চনত জাপানৰ কোবেত অনুষ্ঠিত হোৱা বিশ্ব পেৰা এথলেটিক চেম্পিয়নশ্বিপত তেওঁ ব্ৰঞ্জৰ পদক লাভ কৰে। ২০২৪ চনত পেৰিছত অনুষ্ঠিত গ্ৰীষ্মকালীন পেৰালিম্পিকত তেওঁ ক্লাৱ থ্ৰো প্ৰতিযোগিতাত সোণৰ পদক লাভ কৰে।

## তথ্য উৎস

শ্ৰেণী:জীৱিত ব্যক্তি
শ্ৰেণী:হাৰিয়ানাৰ ব্যক্তি
শ্ৰেণী:ভাৰতীয় পেৰা-এথলীট
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:ভাৰতীয় পেৰালিম্পিক প্ৰতিযোগী
শ্ৰেণী:অৰ্জুন বঁটা বিজয়ী
শাৰদ কুমাৰ

**শাৰদ কুমাৰ** (; জন্ম: ১ মাৰ্চ ১৯৯২) এজন ভাৰতীয় পেৰা হাই জাম্পাৰ আৰু প্ৰাক্তন বিশ্বৰ শীৰ্ষ স্থানৰ খেলুৱৈ। বিহাৰৰ পাটনাত জন্মগ্ৰহণ কৰা শাৰদ কুমাৰে ২০১০ চনৰ এছিয়ান পেৰা গেমছত আন্তঃৰাষ্ট্ৰীয় পৰ্যায়ত প্ৰথমবাৰ প্ৰতিদ্বন্দ্বিতা কৰে। ২০১৪ চনৰ এছিয়ান পেৰা গেমছত তেওঁ ১২ বছৰীয়া এছিয়ান গেমছৰ অভিলেখ ভংগ কৰি হাই জাম্পৰ টি৪২ শাখাত স্বৰ্ণ পদক অৰ্জন কৰে বিশ্বৰ শীৰ্ষ স্থান পুনৰ দখল কৰে। শাৰদে ২০১৬ গ্ৰীষ্মকালীন পেৰালিম্পিকত অংশগ্ৰহণ কৰি ষষ্ঠ স্থান লাভ কৰিছিল। তেওঁ ২০১৭ চনৰ বিশ্ব পেৰা এথলেটিকছ চেম্পিয়নশ্বিপত ৰূপৰ পদক অৰ্জন কৰিছিল। তেওঁক পেৰা চেম্পিয়নছ কাৰ্যসূচীৰ জৰিয়তে গোস্পৰ্টছ ফাউণ্ডেচনৰ দ্বাৰা সমৰ্থন কৰা হয়। তেওঁ ২০২১ চনত জাপানৰ টকিঅ'ত অনুষ্ঠিত ২০২০ গ্ৰীষ্মকালীন পেৰালিম্পিকৰ হাই জাম্প টি৬৩ শাখাত ১.৮৩ মিটাৰ উচ্চতা অতিক্ৰম ব্ৰঞ্জৰ পদক লাভ কৰে।

## প্ৰাৰম্ভিক জীৱন
শাৰদ কুমাৰৰ জন্ম ১৯৯২ চনৰ ১ মাৰ্চত বিহাৰৰ পাটনাত হৈছিল। দুবছৰ বয়সত স্থানীয় পলিঅ' ৰোগ নিৰ্মূল অভিযানত নকল পলিঅ' ঔষধ গ্ৰহণ কৰাৰ পাছত তেওঁৰ বাওঁ ভৰিৰ পক্ষাঘাত হয়। শাৰদে দাৰ্জিলিঙৰ চেইণ্ট পলছ স্কুলত অধ্যয়ন কৰিছিল আৰু তাতেই তেওঁ সপ্তম শ্ৰেণীত হাই জাম্প খেলা আৰম্ভ কৰিছিল। তেওঁ শাৰীৰিকভাৱে সক্ষম খেলুৱৈসকলৰ বিৰুদ্ধে প্ৰতিদ্বন্দ্বিতা কৰি বিদ্যালয় আৰু জিলাৰ অভিলেখ ভংগ কৰিছিল। উচ্চ শিক্ষাৰ বাবে তেওঁ দিল্লীলৈ যায় আৰু মডাৰ্ণ স্কুলত উচ্চত্তৰ মাধ্যমিক শিক্ষা গ্ৰহণ কৰি কিৰোৰী মল কলেজৰ পৰা ৰাজনীতি বিজ্ঞানত স্নাতক ডিগ্ৰী লাভ কৰে। জৱাহৰলাল নেহৰু বিশ্ববিদ্যালয়ৰ পৰা তেওঁ আন্তঃৰাষ্ট্ৰীয় সম্পৰ্কত বিশেষজ্ঞতাৰ সৈতে ৰাজনীতি বিজ্ঞানত স্নাতকোত্তৰ ডিগ্ৰী লাভ কৰে।

## কেৰিয়াৰ
শাৰদে ২০১০ চনত চীনৰ গুৱাংঝৌত এছিয়ান পেৰা গেমছত আন্তঃৰাষ্ট্ৰীয় পৰ্যায়ত প্ৰথমবাৰ প্ৰতিদ্বন্দ্বিতা কৰিছিল। ২০১২ চনৰ জানুৱাৰীত তেওঁ ১.৬৪ মিটাৰ উচ্চতা অতিক্ৰম কৰি ২০১২ চনৰ পেৰালিম্পিকৰ বাবে যোগ্যতা অৰ্জন কৰিছিল। ২০১২ চনৰ এপ্ৰিল মাহত মালয়েছিয়ান অপেন পেৰা এথলেটিকছ চেম্পিয়নশ্বিপত ১.৭৫ মিটাৰ অতিক্ৰমী তেওঁ ১৯ বছৰ বয়সত বিশ্বৰ এক নম্বৰ স্থানত উপনিত হয়। অৱশ্যে নিষিদ্ধ ঔষধৰ বাবে কৰা পৰীক্ষাত ইতিবাচক চিহ্নিত হোৱাৰ পাছত তেওঁ লণ্ডন পেৰালিম্পিকত অংশগ্ৰহণৰ পৰা বঞ্চিত হৈছিল। তেওঁ ২০১৪ চনৰ পেৰা এছিয়ান গেমছত প্ৰত্যাৱৰ্তন কৰি ১.৮০ মিটাৰ উচ্চতা অতিক্ৰম কৰি স্বৰ্ণ পদক অৰ্জন কৰে। ফলত তেওঁ ১২ বছৰীয়া এছিয়ান গেমছৰ অভিলেখ ভংগ কৰে আৰু লগতে বিশ্বৰ এক নম্বৰ স্থান পুনৰ লাভ কৰে। তেওঁ ২০১৬ ৰিঅ' পেৰালিম্পিকত অংশগ্ৰহণ কৰে আৰু ১.৭৭ মিটাৰৰ সৈতে ষষ্ঠ স্থান লাভ কৰে। তেওঁ ২০১৫ চনৰ মাৰ্চ মাহৰ পৰা ৰাষ্ট্ৰীয় পেৰা এথলেটিকছ প্ৰশিক্ষক সত্যনাৰায়ণৰ অধীনত প্ৰশিক্ষণ আৰম্ভ কৰিছিল। তেওঁ ২০১৭ চনৰ বিশ্ব পেৰাএথলেটিকছ চেম্পিয়নশ্বিপত ১.৮৪ মিটাৰ অতিক্ৰমী ৰূপৰ পদক জয় কৰিছিল। তেওঁ ২০১৮ চনৰ জাকাৰ্টা পেৰা এছিয়ান গেমছত ১.৯০ মিটাৰ অতিক্ৰমী এটা নতুন গেম ৰেকৰ্ড আৰু মহাদেশীয় ৰেকৰ্ড স্থাপন কৰি সোণৰ পদক জিকিছিল। তেওঁ ভাৰতৰ চৰকাৰৰ টাৰ্গেট অলিম্পিক প'ডিয়াম আঁচনি (টপ্‌ছ)-ৰ অধিনত ২০১৭ চনৰ পৰা ইউক্ৰেইনত প্ৰশিক্ষণ লৈছিল।

তেওঁ ২০২১ চনত জাপানৰ টকিঅ'ত অনুষ্ঠিত ২০২০ গ্ৰীষ্মকালীন পেৰালিম্পিকৰ হাই জাম্প টি৬৩ শাখাত ১.৮৩ মিটাৰ উচ্চতা অতিক্ৰম কৰি ব্ৰঞ্জৰ পদক লাভ কৰে। একেটা ইভেণ্টতে ভাৰতৰ মাৰীয়াপ্পান থানগাভেলুৱে ১.৮৬ মিটাৰেৰে ৰূপৰ পদক লাভ কৰে।

## তথ্য উৎস

শ্ৰেণী:ভাৰতৰ ব্যক্তি
শ্ৰেণী:বিহাৰৰ ব্যক্তি
শ্ৰেণী:ভাৰতৰ এথলীট
শ্ৰেণী:পেৰালিম্পিকত পদক বিজয়ী ভাৰতীয়
হোকাটো হোটোঝে ছেমা

**হোকাটো হোটোঝে ছেমা** (; জন্ম: ২৪ ডিচেম্বৰ ১৯৮৩)  নাগালেণ্ডৰ ডিমাপুৰৰ এজন ভাৰতীয় পেৰা-এথলীট। তেওঁ পুৰুষৰ শ্বট পুট এফ ৫৭ ইভেণ্টত অংশগ্ৰহণ কৰে। ২০২৪ চনত পেৰিছত অনুষ্ঠিত গ্ৰীষ্মকালীন পেৰালিম্পিকত ভাৰতক প্ৰতিনিধিত্ব কৰি এই ইভেণ্টত ব্ৰঞ্জৰ পদক লাভ কৰে।

## পৃষ্ঠভূমি
ছেমাৰ জন্ম হৈছিল নাগালেণ্ডৰ ডিমাপুৰত। তেওঁ ৯ অসম ৰেজিমেণ্টত ভাৰতীয় সেনাত হাবিলদাৰ হিচাপে নিয়োজিত হৈ আছে। ২০০২ চনত নিয়ন্ত্ৰণ ৰেখাত এক অভিযানৰ সময়ত ভূমিস্খলনৰ ফলত তেওঁ ভৰিখন হেৰুৱাইছিল। তাৰ পিছত, ৩২ বছৰ বয়সত তেওঁ শ্বটপুট খেলিবলৈ আৰম্ভ কৰে আৰু প্ৰশিক্ষক ৰাকেশ ৰাৱাটৰ অধীনত প্ৰশিক্ষণ লয়। তেওঁক বৰ্তমান অলিম্পিক গোল্ড কোৱেষ্ট নামৰ এক ক্ৰীড়া বেচৰকাৰী সংস্থাৰ দ্বাৰা সমৰ্থন কৰা হৈছে। 

## কেৰিয়াৰ
চীনৰ হাংঝৌত অনুষ্ঠিত ২০২২ চনৰ এছিয়ান পেৰা গেমছত শ্বটপুট এফ-৫৬/৫৭ শাখাৰ ইভেণ্টত ব্ৰঞ্জৰ পদক লাভ কৰে ছেমাই।  ইয়াৰোপৰি ২০২৪ চনত পেৰিছত অনুষ্ঠিত গ্ৰীষ্মকালীন পেৰালিম্পিকত ১৪.৬৫ মিটাৰ ব্যক্তিগত শ্ৰেষ্ঠ থ্ৰ’ৰে শ্বটপুট এফ-৫৭ শাখাত ব্ৰঞ্জৰ পদক লাভ কৰে। 

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতীয় পেৰা-এথলীট
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:নাগালেণ্ডৰ ব্যক্তি
শ্ৰেণী:ভাৰতীয় সেনাৰ জোৱান
শ্ৰেণী:ভাৰতীয় পেৰালিম্পিক প্ৰতিযোগী
শ্ৰেণী:অৰ্জুন বঁটা বিজয়ী
টাকাম মিচিং পৰিন কেবাং

**টাকাম মিচিং পৰিন কেবাং** (টিএমপিকে) হৈছে অসমৰ মিচিং জনগোষ্ঠীৰ এটা ছাত্ৰ সংগঠন। ১৯৭১ চনত উচ্চতৰ মাধ্যমিক বিদ্যালয় জোনাইত এই সংগঠনক প্ৰতিষ্ঠা কৰা হৈছিল আৰু ২০২১ চনত জোনাই বজাৰত মাধ্যমিক ক্ষেত্ৰত ইয়াৰ ৫০ বছৰীয়া সোণালী জয়ন্তী উদযাপন কৰা হয়।

## বুৰঞ্জী
টাকাম মিচিং পৰিন কেবাং (টিএমপিকে) হৈছে অসমৰ এটা ছাত্ৰ সংগঠন। ই ৰাজ্যখনৰ মিচিং জনগোষ্ঠীৰ মুখ্য ছাত্ৰ সংগঠন। ই মূলত অসমৰ মিচিং জনগোষ্ঠীৰ সামাজিক-আৰ্থিক আৰু ৰাজনৈতিক সমস্যাসমূহৰ ওপৰত কেন্দ্ৰিত।

টাকাম মিচিং পৰিন কেবাং (টিএমপিকে) ১৯৭১ চনত প্ৰতিষ্ঠা কৰা হৈছিল। টিএমপিকে পূৰ্বে উত্তৰ-পূব সীমান্ত সংস্থাৰ ছাত্ৰ সন্থা (North East Frontier Agency Students Union) নামেৰে জনা গৈছিল আৰু ১৯৭১ চনত জোনাই উচ্চতৰ মাধ্যমিক বিদ্যালয়ত গঠন কৰা হৈছিল আৰু ১৯৮২ চনত টিএমপিকে হিচাপে পুনৰ নামকৰণ কৰা হৈছিল।

## ছয় সংখ্যক সূচীত মিচিং স্বায়ত্তশাসিত পৰিষদৰ অন্তৰ্ভুক্তিৰ দাবী
টিএমপিকে মিচিং জনগোষ্ঠীৰ ছয় সংখ্যক সূচী অনুসৰি মিচিং স্বায়ত্তশাসিত পৰিষদ (এমএচি)ক এজন স্বায়ত্তশাসিত জিলা হিচাপে অন্তৰ্ভুক্ত কৰাৰ দাবীৰ আন্দোলনৰ নেতৃত্ব দিছে।
## উৎস

শ্ৰেণী:অসমৰ সংগঠন
শ্ৰেণী:ভাৰতৰ স্বেচ্ছাসেৱী সংগঠন
তুলসীমতি মুৰুগেছান

**তুলসীমতি মুৰুগেছান** (; জন্ম: ১১ এপ্ৰিল ২০০২) এগৰাকী ভাৰতীয় পেৰা-বেডমিণ্টন খেলুৱৈ। ২০২২ চনত চীনৰ হাংঝৌত অনুষ্ঠিত এছিয়ান পেৰা গেমছত ভাৰতক প্ৰতিনিধিত্ব কৰিছিল। এই প্ৰতিযোগিতাৰ পেৰা-বেডমিণ্টন প্ৰতিযোগিতাৰ এছএল৩-এছইউ৫ আৰু এছইউ৫ শাখাত তেওঁ মহিলাৰ এককত স্বৰ্ণ, মহিলাৰ দ্বৈত দলত ৰূপ আৰু মিশ্ৰিত দলত ব্ৰঞ্জৰ সৈতে মুঠ তিনিটা পদক লাভ কৰে। ২০২৪ চনত পেৰিছত অনুষ্ঠিত গ্ৰীষ্মকালীন পেৰালিম্পিকত তেওঁ ৰূপৰ পদক লাভ কৰে। ইয়াৰ লগতে তেওঁ পেৰালিম্পিকত পদক লাভ কৰা প্ৰথমগৰাকী ভাৰতীয় মহিলা শ্বাটলাৰ হিচাপে ইতিহাস ৰচনা কৰে।

## প্ৰাৰম্ভিক জীৱন
২০০২ চনৰ ১১ এপ্ৰিল তাৰিখে তামিলনাডুৰ কাঞ্চীপুৰমত তুলসীমতিৰ জন্ম হৈছিল। তেওঁৰ জন্মৰ পৰাই বাওঁহাতত বিকৃতি ঘটিছিল। ইয়াৰ ফলত তেওঁৰ বাওঁহাতৰ গতিবিধি আৰু মোচন ৩০ শতাংশৰ তললৈ সীমাবদ্ধ হৈ পৰিছিল। তেওঁৰ পিতৃ মুৰুগেছান ক্ৰীড়া আসক্ত আছিল আৰু দুয়োগৰাকী কন্যাক একেলগে খেলিবলৈ বাধ্য কৰাইছিল। ভনীয়েক কিৰুট্টিঘাৰ সহায়ত তেওঁ খেলিবলৈ আৰম্ভ কৰিছিল। পিছলৈ তেওঁক প্ৰশিক্ষক ইৰফানে তেওঁৰ প্ৰতিভাৰ উমান পায়। তেওঁ তুলসীমতিক অলিম্পিক গোল্ড কুৱেষ্টৰ সহায়ত হায়দৰাবাদৰ গোপিচান্দ একাডেমীলৈ লৈ যোৱাত সহায় কৰে। চেন্নাইৰ তামিলনাডু পশু চিকিৎসা আৰু পশু বিজ্ঞান বিশ্ববিদ্যালয়ৰ অন্তৰ্ভুক্ত নামক্কালৰ এখন মহাবিদ্যালয়ত তেওঁ পশু চিকিৎসা বিজ্ঞানৰ অধ্যয়ন কৰি আছে।

## খেলুৱৈ জীৱন
২০২৩ চনৰ ডিচেম্বৰ মাহত তুলসীমতিয়ে ৫ম ফাজ্জা ডুবাই পেৰা বেডমিণ্টন আন্তঃৰাষ্ট্ৰীয় ২০২৩ত মানসী যোশীৰ সৈতে মহিলা ডাবলছত সোণৰ পদক লাভ কৰে। পিছত নিতেশ কুমাৰৰ সৈতে মিক্সড ডাবলছ এছএল৩ আৰু এছইউ৫ শাখাত পুনৰ ব্ৰঞ্জৰ পদক লাভ কৰে। মানসীৰ সৈতে তেওঁ বিশ্ব পেৰা-বেডমিণ্টন ডাবলছ ৰেংকিঙত দ্বিতীয় স্থানত আছে। তেওঁ হায়দৰাবাদত প্ৰশিক্ষক গোপিচান্দ আৰু ইৰফানৰ অধীনত প্ৰশিক্ষণ গ্ৰহণ কৰে। তেওঁক অলিম্পিক গোল্ড কুৱেষ্টে সমৰ্থন কৰে।

২০২২চনৰ চীনৰ হাংঝৌত অনুষ্ঠিত চতুৰ্থ এছিয়ান পেৰা গেমছত তেওঁ সোণ, ৰূপ আৰু ব্ৰঞ্জৰ তিনিটা পদক লাভ কৰে। ২০২৩ চনৰ ২৫ অক্টোবৰত নিতেশ কুমাৰৰ সৈতে মিক্সড ডাবলছ এছএল৩-এছইউ৫ শাখা ক্লাছ পেইৰিঙত ব্ৰঞ্জৰ পদক লাভ কৰে। ২৭ অক্টোবৰত মহিলা ডাবলছ এছএল৩-এছইউ৫ ত মানসী যোশীৰ অংশীদাৰ হৈ ৰূপৰ পদক লাভ কৰে আৰু ব্যক্তিগত মহিলা একক এছইউ৫ শ্ৰেণীত সোণৰ পদক লাভ কৰে। ২০২৪ চনত থাইলেণ্ডৰ পাট্টায়াত অনুষ্ঠিত বিশ্ব চেম্পিয়নশ্বিপত তেওঁ মহিলাৰ দলৰ অংশ হিচাপে ৰূপৰ পদক অৰ্জন কৰে। ২০২৪ চনত পেৰিছত অনুষ্ঠিত গ্ৰীষ্মকালীন পেৰালিম্পিকৰ মহিলা একক এছইউ৫ শাখাত তেওঁ ৰূপৰ পদক লাভ কৰে।

## তথ্য উৎস

শ্ৰেণী:তামিলনাডুৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় পেৰা-বেডমিণ্টন খেলুৱৈ
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
শ্ৰেণী:মহিলা খেলুৱৈ
নৱদীপ সিং (খেলুৱৈ)

**নৱদীপ সিং** (, জন্ম ১১ নৱেম্বৰ ২০০০) এজন ভাৰতীয় পেৰা-এথলীট আৰু জেভেলিন থ্ৰ'ৱাৰ।  ২০২৪ চনৰ পেৰিছ পেৰালিম্পিকত তেওঁ স্বৰ্ণ পদক লাভ কৰে  আৰু ইয়াৰ পূৰ্বে তেওঁ বিশ্ব চেম্পিয়নশ্বিপতো ব্ৰঞ্জৰ পদক বিজয়ী হৈ আহিছে। 

## কেৰিয়াৰ
২০১৭ চনত ডুবাইৰ এছিয়ান ইউথ পেৰা গেমছত পুৰুষৰ জেভেলিন এফ৪১ ইভেণ্টত সিঙে ভাৰতৰ হৈ সোণৰ পদক লাভ কৰে।  ডুবাইত অনুষ্ঠিত হোৱা বিশ্ব পেৰা এথলেটিকছ গ্ৰেণ্ড প্ৰিস্ক ২০২১তো তেওঁ সোণৰ পদক লাভ কৰিছিল।  

২০২০ চনৰ টকিঅ' পেৰালিম্পিকত জেভেলিন থ্ৰ' এফ৪১ত চতুৰ্থ স্থান দখল কৰে পদক অৰ্জনৰ পৰা বিৰত হ'ব লগা হয়। ২০২৪ চনৰ পেৰিছ পেৰালিম্পিকত তেওঁ দ্বিতীয় স্থানত থাকে যদিও, প্ৰথম স্থানৰ খেলুৱৈজন পদক অৰ্জনৰ পৰা বাহিৰ হ'ব লগা হোৱাত সিঙে স্বৰ্ণ পদক লাভ কৰে। 

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:হাৰিয়ানাৰ ব্যক্তি
শ্ৰেণী:ভাৰতীয় পেৰা-এথলীট
শ্ৰেণী:ভাৰতীয় পেৰালিম্পিক প্ৰতিযোগী
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
অজিত সিং যাদৱ

**অজিত সিং যাদৱ** (; জন্ম: ৫ ছেপ্টেম্বৰ ১৯৯৩) এগৰাকী ভাৰতীয় পেৰা-এথলীট। তেওঁ পুৰুষৰ জেভেলিন থ্ৰো প্ৰতিযোগিতাৰ এফ-৪৬ শাখাত অংশগ্ৰহণ কৰে। ২০২৪ত ফ্ৰান্সৰ পেৰিছত অনুষ্ঠিত গ্ৰীষ্মকালীন পেৰালিম্পিকৰ জেভেলিন থ্ৰো প্ৰতিযোগিতাৰ এফ৪৬ শাখাত ৰূপৰ পদক লাভ কৰে।

## প্ৰাৰম্ভিক জীৱন আৰু শিক্ষা
১৯৯৩ চনৰ ৫ ছেপ্টেম্বৰ তাৰিখে উত্তৰ প্ৰদেশৰ ইটাৱাহত অজিত সিং যাদৱৰ জন্ম হৈছিল। বৰ্তমান তেওঁ মধ্যপ্ৰদেশৰ গ্ৱালিয়ৰত অধ্যয়ন কৰি আছে। ২০১৭ চনত বন্ধুক বচাবলৈ গৈ এটা মৰ্মান্তিক ৰে'ল দুৰ্ঘটনাত পতিত হয়। ফলত তেওঁৰ বাওঁহাতখনৰ কিলাকুটিৰ তলৰ অংশৰ পৰা কাট খায়। দুৰ্ঘটনাৰ পৰা নিৰাময় লাভ কৰা পৰ্যায়ত দুৰ্ঘটনাৰ প্ৰায় ৪ মাহৰ পিছত ২০১৮ চনত হাৰিয়ানাৰ পঞ্চকুলাত অনুষ্ঠিত পেৰা এথলেটিক চিনিয়ৰ নেচনেল প্ৰতিযোগিতাত তেওঁ অংশগ্ৰহণ কৰে। 

টাৰ্গেট অলিম্পিক প’ডিয়াম আঁচনিৰ অধীনত ভাৰত চৰকাৰৰ ক্ৰীড়া কৰ্তৃপক্ষৰ কাৰ্যসূচীত তেওঁক অন্তৰ্ভুক্ত কৰা হৈছিল। ইয়াৰ লগতে অলিম্পিক গোল্ড কুৱেষ্টেও তেওঁক সমৰ্থন কৰে। তেওঁ গ্ৱালিয়ৰৰ লক্ষ্মীবাঈ ৰাষ্ট্ৰীয় শাৰীৰিক শিক্ষা প্ৰতিষ্ঠানত শাৰীৰিক শিক্ষা আৰু ক্ৰীড়া বিষয়ত পি এইচ ডি কৰি আছে। 

## খেলুৱৈ জীৱন
পেৰা জেভেলিন খেলত অংশগ্ৰহণ কৰাৰ পিছত ২০১৯ চনত তেওঁ আন্তঃৰাষ্ট্ৰীয় পৰ্যায়ত অভিষেক ঘটে। তেওঁ চীনৰ বেইজিঙত অনুষ্ঠিত হোৱা ৭ম বিশ্ব পেৰা এথলেটিকছ গ্ৰেণ্ড প্ৰিস্কত অংশগ্ৰহণ কৰে আৰু জেভেলিন নিক্ষেপত সোণৰ পদক লাভ কৰে। তেওঁ ২০১৯ চনত ডুবাইত অনুষ্ঠিত হোৱা বিশ্ব পেৰা এথলেটিক্স চেম্পিয়নশ্বিপত ভাৰতক প্ৰতিনিধিত্ব কৰে আৰু ইয়াত তেওঁ ব্ৰঞ্জৰ পদক লাভ কৰে। ইয়াৰ ফলস্বৰূপে তেওঁ ২০২০ চনৰ গ্ৰীষ্মকালীন পেৰালিম্পিকৰ বাবে যোগ্যতা অৰ্জন কৰিছিল। ২০২১ চনৰ বিশ্ব পেৰা এথলেটিকছ গ্ৰেণ্ড প্ৰিস্কতো তেওঁ স্বৰ্ণ পদক লাভ কৰে।

২০২০ চনত টকিঅ'ত অনুষ্ঠিত গ্ৰীষ্মকালীন পেৰালিম্পিকত অজিত সিঙে ভাৰতক প্ৰতিনিধিত্ব কৰিছিল। তেওঁ ২০২৪ চনত পেৰিছত অনুষ্ঠিত হোৱা গ্ৰীষ্মকালীন পেৰালিম্পিকত ভাৰতক প্ৰতিনিধিত্ব কৰিবলৈ যোগ্যতা অৰ্জন কৰে। পেৰিছত অনুষ্ঠিত গ্ৰীষ্মকালীন পেৰালিম্পিকৰ জেভেলিন থ্ৰো প্ৰতিযোগিতাৰ এফ৪৬ শাখাত ৰূপৰ পদক লাভ কৰে। 

## তথ্য উৎস

শ্ৰেণী:উত্তৰ প্ৰদেশৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় পেৰা-এথলীট
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
দীপ্তি জীৱনজী

**দীপ্তি জীৱনজী** (; জন্ম ২৭ ছেপ্টেম্বৰ ২০০৩) এগৰাকী ভাৰতীয় পেৰা-এথলীট। ২০২৪ চনত ফ্ৰান্সৰ পেৰিছত অনুষ্ঠিত গ্ৰীষ্মকালীন পেৰালিম্পিকৰ ৪০০ মিটাৰ টি-২০ শাখাৰ দৌৰ প্ৰতিযোগিতাত তেওঁ ব্ৰঞ্জৰ পদক লাভ কৰে। ২০২৪ চনত জাপানৰ কোবেত অনুষ্ঠিত বিশ্ব চেম্পিয়নশ্বিপত তেওঁ ৫৫.০৬ ছেকেণ্ডৰ বিশ্ব অভিলেখ গঢ়ি সোণৰ পদক লাভ কৰিছিল। ইয়াৰ পূৰ্বে তেওঁ ২০২২ চনৰ চীনৰ হাংঝৌত অনুষ্ঠিত এছিয়ান পেৰা গেমছৰ ব্ৰেনা ক্লাৰ্কৰ ৫৫.১২ ছেকেণ্ডৰ অভিলেখ ভংগ কৰি সোণৰ পদক অৰ্জন কৰিছিল।

## প্ৰাৰম্ভিক জীৱন
২০০৩ চনৰ ২৭ ছেপ্টেম্বৰ তাৰিখে তেলেংগানাৰ ৱাৰংগল জিলাৰ কল্লেডা গাঁৱত দীপ্তি জীৱনজীৰ জন্ম হৈছিল। তেওঁৰ পিতৃ-মাতৃ জীৱনজী যাধাগিৰি আৰু জীৱনজী ধনলক্ষ্মীৰ আধা একৰ কৃষিভূমি আছিল আৰু আনৰ খেতিপথাৰত দৈনিক মজুৰি শ্ৰমিক হিচাপেও কাম কৰিছিল। ৱাৰংগলত নৱম শ্ৰেণীত পঢ়ি থকা স্কুলৰ শাৰীৰিক শিক্ষাৰ শিক্ষকে তেওঁৰ প্ৰতিভাৰ উমান পাইছিল। পিছলৈ তেওঁ জুনিয়ৰ দলৰ ভাৰতীয় প্ৰশিক্ষক ৰমেশৰ তত্ত্ববধনাত প্ৰশিক্ষণ গ্ৰহণ কৰে। হায়দৰাবাদৰ নেশ্যনেল ইনষ্টিটিউট ফৰ দ্য এম্পাৱাৰমেণ্ট অৱ পাৰ্চনছ উইথ ইনটেলেকচুৱেল ডিচেবিলিটিত পৰীক্ষা কৰিবলৈ পৰামৰ্শ দিয়া পুল্লেলা গোপিচান্দে তেওঁক সহায় কৰিছিল। এই প্ৰতিষ্ঠানত দীপ্তিক মানসিকভাৱে অক্ষম শ্ৰেণীৰ অধীনত প্ৰাসংগিক পৰীক্ষাৰ পিছত প্ৰমাণীকৰণ কৰা হৈছিল আৰু ইয়াৰ ফলত তেওঁ পেৰা এথলীট হিচাপে অংশগ্ৰহণ কৰিবলৈ অনুমতি লাভ কৰিছিল।

## খেলুৱৈ জীৱন
দীপ্তি জীৱনজী ২০২২ চনৰ চীনৰ হাংঝৌত অনুষ্ঠিত এছিয়ান পেৰা গেমছত অংশগ্ৰহণ কৰা ভাৰতীয় দলৰ বাবে নিৰ্বাচিত হৈছিল। এই প্ৰতিযোগিতাত তেওঁ এছিয়ান পেৰা গেমছৰ নতুন অভিলেখৰে সোণৰ পদক লাভ কৰে। তেওঁ ৫৬.৬৯ ছেকেণ্ড সময় লাভ কৰি থাইলেণ্ডৰ অৰাৱান কাইছিংতকৈ আগবাঢ়ি সোণৰ পদক লাভ কৰিছিল।  ২০২৪ চনৰ মে' মাহত ভুৱনেশ্বৰত অনুষ্ঠিত বিশ্ববিদ্যালয় চেম্পিয়নশ্বিপৰ ১০০ মিটাৰ আৰু ২০০ মিটাৰ (এফ শ্ৰেণী)ত সৰ্বভাৰতীয় পৰ্যায়ত দুটা সোণৰ পদক লাভ কৰাৰ পিছত জাপানৰ কোবেত অনুষ্ঠিত বিশ্ব চেম্পিয়নশ্বিপত অংশগ্ৰহণ কৰিবলৈ ভাৰতীয় দললৈ নিৰ্বাচিত হয়। ইয়াত তেওঁ ২০০ মিটাৰ টি২০ শাখাত সোণৰ পদক অৰ্জন কৰে। 

তেওঁ বিশ্ব চেম্পিয়নশ্বিপত ৫৬.১৮ ছেকেণ্ড সময়ৰ সৈতে নতুন এছিয়ান অভিলেখ গঢ়ি ফাইনেলৰ বাবে যোগ্যতা অৰ্জন কৰে আৰু পেৰিছ পেৰালিম্পিকৰ কোটা লাভ কৰে। নাদিয়াদৰ ছোটু ভাই পুৰানী ক্ৰীড়া কমপ্লেক্সত অনুষ্ঠিত ভাৰতীয় ২০ বছৰ অনুৰ্ধ ফেডাৰেচন কাপত ১০০ মিটাৰ (শ্ৰেণী এফ)ত দ্বিতীয় স্থান লাভ কৰিছিল। ২০২৪ চনৰ পেৰিছত অনুষ্ঠিত গ্ৰীষ্মকালীন পেৰালিম্পিকত তেওঁ ব্ৰঞ্জৰ পদক লাভ কৰে। 

## তথ্য উৎস

শ্ৰেণী:তেলংগানাৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় পেৰা-এথলীট
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
নাৰ্জাৰী

**নাৰ্জাৰী**, মূলত **নাৰজিহাৰী** নামেৰে জনা (*"'নাৰজি* *মানে* মুলুখিয়া আৰু *হাৰী* মানে বংশ), হৈছে বড়ো সম্প্ৰদায়ৰ এটা প্ৰধান বংশ বা উপাধি, যি প্ৰধানকৈ উত্তৰ-পূৰ্ব ভাৰতৰ অসম ৰাজ্যত বাস কৰা এটা থলুৱা জাতিগত গোট। নাৰ্জাৰী বংশৰ বড়ো সম্প্ৰদায়ৰ মাজত উল্লেখযোগ্য সাংস্কৃতিক, সামাজিক আৰু ঐতিহাসিক গুৰুত্ব আছে, আৰু ই তেওঁলোকৰ মাজত আটাইতকৈ সন্মানিত বংশসমূহৰ ভিতৰত এটা।

## উৎপত্তি আৰু গুৰুত্ব
**নাৰ্জাৰী** নামটো বড়ো ভাষা ৰ পৰা উদ্ভৱ হৈছে বুলি বিশ্বাস কৰা হয়, য'ত নাৰ্জীয়ে মুলুখিয়াক বুজায়, যি এটা পৰম্পৰাগত শুকান পাটৰ খাদ্য *নাৰ্জী* *ৱংখ্ৰী*  নামেৰে জনা যায়, আৰু "**হাৰী**"য়ে বংশক বুজায়। সময়ৰ সৈতে, নাৰ্জাৰী নামটো এই বংশৰ সদস্যসকলৰ মাজত প্ৰচলিত হৈ পৰে। নাৰ্জাৰী কুল পৰম্পৰাগতভাৱে পাট গছৰ খেতিৰ সৈতে জড়িত, যি বড়ো সম্প্ৰদায়ৰ এটা গুৰুত্বপূর্ণ আৰ্থিক কাৰ্যকলাপ। লগতে, ঐতিহাসিক তথ্যই সূচাইছে যে নাৰ্জাৰী কুলে জনগোষ্ঠীৰ আৰ্থিক জীৱনত উল্লেখযোগ্য ভূমিকা পালন কৰিছিল আৰু প্ৰায়ে ধনধাৰক হিচাপে সেৱা আগবঢ়াইছিল।
## উল্লেখযোগ্য ব্যক্তি
নাৰ্জাৰী উপাধি থকা উল্লেখযোগ্য ব্যক্তি:
* হলিচৰণ নাৰ্জাৰী, ভাৰতীয় ফুটবলাৰ। 
* কমল সিংহ নাৰ্জাৰী, ভাৰতীয় ৰাজনীতিজ্ঞ।
* মজেন্দ্ৰ নাৰ্জাৰী, ভাৰতীয় ৰাজনীতিজ্ঞ। 
* কনকেশ্বেৰ নাৰ্জাৰী, ভাৰতীয় ৰাজনীতিজ্ঞ।
* ৰণগৌৰা নাৰ্জাৰী, ভাৰতীয় ৰাজনীতিজ্ঞ।
* ৰশ্মি নাৰ্জাৰী, বঁটা বিজয়ী ভাৰতীয় লেখিকা। 
* নৱজিত নাৰ্জাৰী, ডান্স ইণ্ডিয়া ডান্স লি'ল মাষ্টাৰ চিজন ৫ৰ বিজয়ী।  
* ড° জনক ঝাংকাৰ নাৰ্জাৰী, বঁটা বিজয়ী ভাৰতীয় ভাস্কৰ।  
## উৎস
চিমৰন শৰ্মা

**চিমৰন শৰ্মা** (; জন্ম: ৯ নৱেম্বৰ ১৯৯৯) এগৰাকী ভাৰতীয় দৃষ্টিশক্তিহীন পেৰা-এথলীট। তেওঁ ২০২৪ চনত পেৰিছত অনুষ্ঠিত গ্ৰীষ্মকালীন পেৰালিম্পিকত ভাৰতক প্ৰতিনিধিত্ব কৰিবলৈ যোগ্যতা অৰ্জন কৰে। এই প্ৰতিযোগিতাত তেওঁ মহিলাৰ ২০০ মিটাৰ টি ১২ শাখাৰ ফাইনেলত ব্ৰঞ্জৰ পদক লাভ কৰে। তেওঁ মহিলাৰ ১০০ মিটাৰ টি১২ শাখাত ছিজনৰ শ্ৰেষ্ঠ সময় ১২.৩৩ ছেকেণ্ডৰ সৈতে নিজৰ হিটত প্ৰথম যোগ্যতা অৰ্জন কৰিছিল যদিও ১২.৩১ ছেকেণ্ডৰ উন্নত সময় সত্ত্বেও ফাইনেলত মাত্ৰ ৪ৰ্থ স্থান দখল কৰিবলৈ সক্ষম হয়।

## প্ৰাৰম্ভিক জীৱন
১৯৯৯ চনৰ ৯ নৱেম্বৰ তাৰিখে উত্তৰ প্ৰদেশৰ গাজিয়াবাদত চিমৰন শৰ্মাৰ জন্ম হৈছিল। তেওঁৰ পিতৃ মনোজ শৰ্মা আৰু মাতৃ সবিতা শৰ্মা। গৰ্ভধাৰণৰ চাৰে ছমাহত অপৰিপক্ব ৰূপত তেওঁৰ জন্ম হৈছিল আৰু জন্মৰে পৰা তেওঁ দৃষ্টিহীন আছিল। জন্মৰ পিছৰ ছমাহ তেওঁক ইনকিউবেটৰত ৰখা হৈছিল। তেওঁৰ পিতৃ মনোজ শৰ্মাই তেওঁক এই ক্ৰীড়াৰ সৈতে জড়িত হবলৈ সহায় কৰিছিল। তেওঁ নতুন দিল্লীৰ ভাৰতীয় ক্ৰীড়া প্ৰাধিকৰণৰ অন্তৰ্গত জৱাহৰলাল নেহৰু ষ্টেডিয়ামত ক্ৰীড়াৰ প্ৰশিক্ষণ গ্ৰহণ কৰে। বৰ্তমান তেওঁ গাজিয়াবাদৰ মদীনগৰৰ ৰুক্মিণী মোদী মহিলা ইণ্টাৰ কলেজত স্নাতক ডিগ্ৰী লাভ কৰি আছে।

২০২৩ চনৰ ১৭ নৱেম্বৰ তাৰিখে তেওঁৰ প্ৰশিক্ষক নাইক গজেন্দ্ৰ সিঙৰ সৈতে বিবাহপাশত আবদ্ধ হয়। গজেন্দ্ৰ সিং নতুন দিল্লীৰ আৰ্মি চাৰ্ভিচ কৰ্পছৰ ২২৭ কোম্পানীৰ পদবীত অধিষ্ঠিত।

## খেলুৱৈ জীৱন
চিমৰনে ২০২১ চনত ডুবাইত অনুষ্ঠিত হোৱা বিশ্ব পেৰা গ্ৰেণ্ড প্ৰিস্ক আৰু চীন গ্ৰেণ্ড প্ৰিস্কত অংশগ্ৰহণ কৰিছিল। ২০২১ চনত তেওঁ টকিঅ' পেৰালিম্পিকৰ বাবে যোগ্যতা অৰ্জন কৰা প্ৰথমগৰাকী ভাৰতীয় পেৰা এথলীট হিচাপে পৰিগণিত হয়। ২০২২ চনত চীনৰ হাংঝৌত অনুষ্ঠিত এছিয়ান পেৰা গেমছত ভাৰতীয় দলক প্ৰতিনিধিত্ব কৰিবলৈ নিৰ্বাচিত হয়। এই প্ৰতিযোগিতাত তেওঁ ১০০ মিটাৰ আৰু ২০০ মিটাৰ টি ১২ ইভেণ্টত দুটা ৰূপৰ পদক লাভ কৰে। এছিয়ান গেমছত ২০২৩ চনৰ ২৪ অক্টোবৰত তেওঁ ১০০ মিটাৰ দৌৰত ১২.৬৮ ছেকেণ্ড আৰু ২০২৩ চনৰ ২৬ অক্টোবৰত ২০০ মিটাৰ দৌৰত ২৬.১২ ছেকেণ্ড সময়ত সম্পূৰ্ণ কৰিছিল।

২০২৪ চনৰ মে' মাহত জাপানৰ কোবেত অনুষ্ঠিত হোৱা বিশ্ব পেৰা এথলেটিকছ চেম্পিয়নশ্বিপত তেওঁ সোণৰ পদক লাভ কৰে। ২০২৪ চনৰ ফ্ৰান্সৰ পেৰিছত অনুষ্ঠিত গ্ৰীষ্মকালীন পেৰালিম্পিকৰ ২০০ মিটাৰ টি১২ শাখাত তেওঁ ব্ৰঞ্জৰ পদক অৰ্জন কৰে। 

## তথ্য উৎস

শ্ৰেণী:উত্তৰ প্ৰদেশৰ ব্যক্তি
শ্ৰেণী:জীৱিত ব্যক্তি
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:ভাৰতীয় পেৰা-এথলীট
শ্ৰেণী:অৰ্জুন বঁটা বিজয়ী
শ্ৰেণী:মহিলা খেলুৱৈ
শালবাৰী মহাবিদ্যালয়

**শালবাৰী মহাবিদ্যালয়** (English: Salbari College) এখন প্ৰাদেশিক মহাবিদ্যালয় বড়োলেণ্ড বিশ্ববিদ্যালয়ৰ অন্তৰ্ভুক্ত ইয়াত স্নাতক(কলা), স্নাতক (বিজ্ঞান) আৰু স্নাতকোত্তৰ (দূৰ শিক্ষা) পাঠ্যক্ৰম প্ৰদান কৰা হয়। 
## ইতিহাস
বৃহত্তৰ শালবাৰী অঞ্চলৰ উচ্চ শিক্ষাৰ সুব্যৱস্থা অভাৱ উদ্দেশ্যে দুৰ্বল আৰ্থ-সামাজিক অৱস্থাৰ মাজতে স্থানীয় সচেতন শিক্ষাবিদ আৰু স্থানীয় সমাজসেৱকসকলৰ উদ্যোগত কেৱল ৰাজহুৱা অনুদানৰে নিজ মাটিত ১৯৮৩ চনৰ ১৪ নৱেম্বৰত শালবাৰী মহাবিদ্যালয় স্থাপন কৰা হয়। মহাবিদ্যালয়খন অসমৰ বডোলেণ্ড টেৰিটৰিয়েল কাউন্সিলৰ(বি. টি.চি.) বাক্সা জিলাৰ (অভিবক্ত বৰপেটা) নৱনিৰ্মিত শালবাৰী মহকুমাধিপতি কাৰ্য্লয় আৰু শালবাৰী ষ্টেডিয়াম (উঠীয়াগুৰি) ৰ মাজমজিয়াত অৱস্থিত, আৰু বিশ্ব ঐতিহ্য ক্ষেত্ৰ মানস ৰাষ্ট্ৰীয় উদ্যানৰ নিচেই কাষতে অৱস্থিত। ই ভাৰত-ভূটান সীমান্তৰ পৰা প্ৰায় ১৫ কিলোমিটাৰ দক্ষিণে আৰু ৩১ নং ৰাষ্ট্ৰীয় ঘাইপথৰ পৰা ২৫ কিলোমিটাৰ উত্তৰে। মহাবিদ্যালয়ৰ চৌহদ প্ৰায় ৩৮ বিঘাৰো অধিক মাটিৰে আৱৰি আছে। ২০২২ চনলৈকে গুৱহাটী বিশ্ববিদ্যালয়ৰ অধীনত স্নাতক পাঠ্যক্ৰম চলি থাকি মহাবিদ্যালয়খন বৰ্তমান বডোলেণ্ড বিশ্ববিদ্যালয়ৰ অধীনত পাঠ্যক্ৰম চলি আছে। 
পূৰ্বতে মহাবিদ্যালয়খন একক ধাৰা (কেৱল কলা) শাখা শিক্ষানুষ্ঠান আছিল। কলা ধাৰাটোৰ উপৰিও ২০২৩ চনত অসম চৰকাৰে অতিৰিক্ত ধাৰা হিচাপে মহাবিদ্যালয়খনত বিজ্ঞানৰ ধাৰা(শাখা)টো সংযোজন কৰিছে। বি.এ. আৰু বি. for Four Year Undergraduate Program (FYUGP) under NEP 2020 ৰ বাবে ২০২৩-২৪ বৰ্ষৰ শৈক্ষিক অধিবেশনত প্ৰথমবাৰৰ বাবে প্ৰৱৰ্তন কৰা হয়।
## পাঠ্যক্ৰম

; স্নাতক(কলা) শাখা

# স্নাতক (বড়ো)
# স্নাতক (অসমীয়া)
# স্নাতক (ইংৰাজী)
# স্নাতক (ইতিহাস)
# স্নাতক (অৰ্থনীতি)
# স্নাতক (ৰাজনীতি বিজ্ঞান)
# স্নাতক (দৰ্শন)
# স্নাতক (শিক্ষা)

; স্নাতক (বিজ্ঞান) শাখা
# স্নাতক (উদ্ভিদ বিজ্ঞান)
# স্নাতক (ৰসায়ন বিজ্ঞান)
# স্নাতক (গণিত)
# স্নাতক (পদাৰ্থ বিজ্ঞান)
# স্নাতক (প্ৰাণীবিজ্ঞান)

; স্নাতকোত্তৰ(কলা) পাঠ্যক্ৰম( গুৱাহাটী বিশ্ববিদ্যালয় দূৰ শিক্ষা)
# স্নাতকোত্তৰ (অসমীয়া)
# স্নাতকোত্তৰ (ইংৰাজী)
# স্নাতকোত্তৰ (শিক্ষা)
# স্নাতকোত্তৰ (ৰাজনীতি বিজ্ঞান)
# স্নাতকোত্তৰ (MSc IT)
# স্নাতকোত্তৰ (বাণিজ্য)

## অধ্যক্ষসকল
কলেজখন প্ৰতিষ্ঠাৰ পৰা বৰ্তমানলৈকে অধ্যক্ষৰ কালক্ৰম:
# ৰত্নেশ্বৰ দাস ১৯৮৩-১৯৮৯
# ৰমেন মেধি ১৯৮৯-১৯৯৫
# বসন্ত বসুমতাৰী ১৯৯৬
# অৰ্জুন চন্দ্ৰ দাস ১৯৯৭-২০০৪
# ডাঃ জগত চন্দ্ৰ বসুমতাৰী ২০০৪ চনৰ পৰা আজিলৈকে 

	
## References

শ্ৰেণী:বড়োলেণ্ড বিশ্ববিদ্যালয়ৰ অধীনস্থ মহাবিদ্যালয়সমূহ
শ্ৰেণী:অসমৰ মহাবিদ্যালয়সমূহ
লীলা ৰাও দয়াল

**লীলা ৰাও দয়াল** (ইংৰাজী: Leela Row Dayal; ১৯ ডিচেম্বৰ ১৯১১ – ১৯ মে' ১৯৬৪) এগৰাকী ভাৰতীয় মহিলা টেনিছ খেলুৱৈ আৰু লেখিকা। তেওঁ উইম্বলডন চেম্পিয়নশ্বিপত এখন খেলত জয়ী হোৱা প্ৰথমগৰাকী ভাৰতীয় টেনিছ খেলুৱৈ আছিল। তেওঁ ইংৰাজী আৰু সংস্কৃত ভাষাত ভাৰতীয় শাস্ত্ৰীয় নৃত্য সম্পৰ্কীয় কেইবাখনো গ্ৰন্থ ৰচনা কৰিছিল।

## কেৰিয়াৰ
### টেনিছ
১৯৩৪ চনৰ উইম্বলডন চেম্পিয়নশ্বিপত তেওঁ একক ইভেণ্টৰ প্ৰথম ৰাউণ্ডত গ্লেডিছ চাউথৱেলক পৰাস্ত কৰি এখন খেলত জয়ী হোৱা প্ৰথমগৰাকী ভাৰতীয় মহিলা খেলুৱৈ হিচাপে পৰিগণিত হয়। দ্বিতীয় ৰাউণ্ডত তেওঁ ইডা এডামফৰ হাতত তিনিটা ছেটত পৰাস্ত হয়। ১৯৩৫ চনত তেওঁ পুনৰ উইম্বলডন চেম্পিয়নশ্বিপত অংশগ্ৰহণ যদিও প্ৰথম ৰাউণ্ডত ইভেলিন ডিয়াৰমেনৰ হাতত পোনপতীয়া ছেটত পৰাস্ত হয়।

ফ্ৰেন্স চেম্পিয়নশ্বিপৰ একক প্ৰতিযোগিতাত তেওঁ পাঁচবাৰ (১৯৩১–৩২, ১৯৩৪–৩৬) প্ৰৱেশ কৰিছিল যদিও কোনো খেলত জয়ী হ’বলৈ সক্ষম হোৱা নাছিল। ১৯৩৫ চনত তেওঁ প্ৰথম ৰাউণ্ডত বাই পৰি দ্বিতীয় ৰাউণ্ডৰ প্ৰৱেশ কৰিছিল।

অল ইণ্ডিয়া চেম্পিয়নশ্বিপত (১৯৩১, ১৯৩৬–৩৮, ১৯৪০–৪১, ১৯৪৩) তেওঁ ৭টা একক খিতাপ জয় কৰিছিল আৰু তিনিবাৰ (১৯৩২–৩৩, ১৯৪২) দ্বিতীয় স্থান অধিকাৰ কৰিছিল। ১৯৩১ চনত তেওঁ ৱেষ্ট অৱ ইণ্ডিয়া চেম্পিয়নশ্বিপত একক খিতাপ দখল কৰে। ১৯৩৫ চনত ইংলেণ্ড ভ্ৰমণৰ সময়ত তেওঁ বোৰ্ণমাউথত অনুষ্ঠিত হোৱা হেম্পশ্বাৰ লন টেনিছ চেম্পিয়নশ্বিপত জোয়ান ইংগ্ৰামৰ বিৰুদ্ধে জয়লাভ কৰে। ১৯৩৭ চনত লাহোৰত মেহেৰ দুবাছৰ বিৰুদ্ধে উত্তৰ ভাৰত চেম্পিয়নশ্বিপত জয়লাভ কৰে।

ষ্ট্ৰেইট বেকহেণ্ড ড্ৰাইভ আছিল তেওঁৰ প্ৰিয় শ্বট।

## সাহিত্য চৰ্চা
লীলা ৰাও এগৰাকী লেখকো আছিল। তেওঁ প্ৰাচীন আৰু আধুনিক ধ্ৰুপদী ভাৰতীয় নৃত্যৰ ওপৰত কেইবাখনো গ্ৰন্থৰ ৰচনা কৰিছিল। এই গ্ৰন্থসমূহ দ্বিভাষিক, ইংৰাজী আৰু সংস্কৃত ভাষাত লিখা হৈছিল। ১৯৫৮ চনত তেওঁ "নাট্য চন্দ্ৰিকা" নামৰ ভাৰতৰ শাস্ত্ৰীয় নৃত্যৰ এটা প্ৰকাৰ “নাট্য”ৰ ওপৰত এখন হাতে লিখা দ্বিভাষিক গ্ৰন্থ প্ৰকাশ কৰিছিল। তেওঁৰ মাতৃয়ে ৰচনা কৰা বহু কবিতা তেওঁ অনুবাদত সহায় কৰিছিল আৰু সংস্কৃত নাট্যৰূপ দিছিল।

## ব্যক্তিগত জীৱন
লীলা ৰাওৰ পিতৃ ৰাঘৱেন্দ্ৰ ৰাও এজন চিকিৎসক আৰু মাতৃ পণ্ডিতা ক্ষমা ৰাও এগৰাকী সংস্কৃত কবি আছিল।  তেওঁৰ মাতৃ এগৰাকী টেনিছ খেলুৱৈও আছিল, ১৯২৭ চনত বম্বে প্ৰেচিডেন্সি হাৰ্ড ক'ৰ্ট চেম্পিয়নশ্বিপত তেওঁ একক খিতাপ জয় কৰিছিল। ভাৰত, ইংলেণ্ড আৰু ফ্ৰান্সত তেওঁ শিক্ষা গ্ৰহণ কৰিছিল। ১৯৪৩ চনত তেওঁ ভাৰতীয় চৰকাৰী কৰ্মচাৰী হৰিশ্বৰ দয়ালৰ সৈতে বিবাহপাশত আবদ্ধ হয়। তেওঁৰ স্বামীয়ে আমেৰিকা আৰু নেপালত ভাৰতীয় ৰাষ্ট্ৰদূত হিচাপে কাৰ্যনিৰ্বাহ কৰিছিল। ১৯৬৪ চনৰ মে' মাহত মাউণ্ট এভাৰেষ্টৰ খুম্বু অঞ্চললৈ যোৱাৰ সময়ত তেওঁৰ মৃত্যু হয়। পিছলৈ লীলাই ভাৰতৰ উত্তৰাখণ্ডৰ ৰানিখেতত বসতি স্থাপন কৰে। তাত তেওঁ বাস কৰা ঘৰটো তেওঁৰ ভতিজা অক্সফৰ্ড ইউনিভাৰ্চিটি প্ৰেছৰ সম্পাদক আৰু প্ৰকাশক ৰবি দয়ালে উত্তৰাধিকাৰী সূত্ৰে লাভ কৰিছিল।

## তথ্য সংগ্ৰহ

শ্ৰেণী:ভাৰতৰ টেনিছ খেলুৱৈ
হৰিশ্চন্দ্ৰ উপাখ্যান

**হৰিশ্চন্দ্ৰ উপাখ্যান** শ্ৰীমন্ত শংকৰদেৱ বিৰচিত এখন কাহিনী-প্ৰধান উপাখ্যান৷ হৰিশ্চন্দ্ৰ উপাখ্যানৰ মূল মাৰ্কণ্ডেয় পুৰাণৰ অন্তৰ্গত এটি সৰু কাহিনী৷ পুৰাণৰ সাৰ বুলি গ্ৰহণ কৰি লেখকে নিজৰ মৌলিক সাহিত্যিক প্ৰতিভাৰে উপাখ্যানটি সজাই-পৰাই লৈছে৷ এই পুথিখন শংকৰদেৱৰ আগবয়সৰ ৰচনা৷ হৰিশ্চন্দ্ৰ উপাখ্যানতেই শংকৰদেৱে তেওঁৰ প্ৰচাৰিত ধৰ্মৰ মূল চাৰি বস্তু:নাম-দেৱ-গুৰু-ভকতৰ প্ৰকাশ কৰে৷

হৰিশ্চন্দ্ৰ উপাখ্যানত পৰম ধাৰ্মিক ৰজা হৰিশ্চন্দ্ৰই ৰাজসূয় যজ্ঞ কৰি ত্ৰিভুৱনত যশস্যা ৰাখিবলৈ মন কৰে আৰু শেষত বিশ্বামিত্ৰ ঋষিক সৰ্ব্বস্ব দান কৰি ৰাজ-সিংহাসন ত্যাগ কৰি দেশান্তৰী হৈ দক্ষিণাৰ অৰ্থে এজন ব্ৰাহ্মণৰ ওচৰত পুত্ৰ ভাৰ্যাক বিক্ৰী কৰে। সৰ্বশেষত নিজেও চণ্ডালৰ ঘৰত বিক্ৰী গৈ চণ্ডালৰ দাসৰূপে কালাতিবাহিত কৰি থাকে। বাহ্মণক বিক্ৰী কৰা পুত্ৰৰ বাগিছাত সৰ্প দংশনত মৃত্যু হৈ পুনৰ কি স্বৰূপে জীৱন প্ৰাপ্ত হয় আৰু পিতা-মাতা-পুত্ৰ তিনিওজনৰে কি ভাৱে সদ্গতি হয়, তাৰ বিৱৰণ এই উপাখ্যানত পয়াৰ ছন্দত লিখা আছে৷
## তথ্য সূত্ৰ

শ্ৰেণী:শংকৰদেৱৰ সাহিত্য
শ্ৰেণী:অসমীয়া সাহিত্য
অজামিল উপাখ্যান

**অজামিল উপাখ্যান** ভাগৱত পুৰাণৰ কাহিনীৰ আধাৰত শ্ৰীমন্ত শংকৰদেৱ বিৰচিত এক জনপ্ৰিয় আখ্যান৷ ভাগৱত পুৰাণৰ ষষ্ঠ কাণ্ডত বৰ্ণিত এক আখ্যানৰ মুখ্য চৰিত্ৰৰ নাম অজামিল। ভগৱানৰ স্বৰ্গীয় নাম জপৰ জৰিয়তে আনকি পাপীৰো পাপ মোচন হৈ যে পৰম মুক্তি লাভ কৰিব পাৰি, সেই ব্যাখ্যা আগবঢ়াবলৈ অজামিলৰ আখ্যানটো হিন্দু ধৰ্মত ব্যৱহৃত হৈ আহিছে। 
## তথ্য সূত্ৰ
ৰূপহী কনিষ্ঠ মহাবিদ্যালয় (বাক্সা)

** ৰূপহী কনিষ্ঠ মহাবিদ্যালয়** () হৈছে বাক্সাৰ ৰূপহীত অৱস্থিত এখন উচ্চতৰ মাধ্যমিক শিক্ষা প্ৰতিষ্ঠান। ২০১৫ চনত স্থাপিত মহাবিদ্যালয়খন অসম উচ্চতৰ মাধ্যমিক শিক্ষা সংসদ ৰ সৈতে সুন্দৰ সংযুক্ত আৰু সেউজীয়া পথাৰৰ পৰিৱেশেৰে আবেষ্টিত। 

## ইতিহাস
২০১৫ চনত বাক্সাৰ ৰূপহী অঞ্চলক শিক্ষাৰ জ্যোতিৰে আলোকিত কৰিবলৈ ৰূপহী কনিষ্ঠ মহাবিদ্যালয় প্ৰতিষ্ঠা কৰা হৈছিল। ভৌগোলিকভাৱে অন্য অঞ্চলৰপৰা পৃথকী কৰণ আৰু সেই অঞ্চলৰ লোকৰ শিক্ষাৰ অনগ্ৰসৰতাৰ বাবে এখন উচ্চ শিক্ষাৰ প্ৰতিষ্ঠান আৰম্ভ কৰাটো জৰুৰী হৈ পৰিছিল। বৰ্তমান সময়ত মূলসূঁতিৰ সৈতে সংলগ্ন হৈ আগবাঢ়ি যোৱাটো এক প্ৰত্যাহ্বান স্বৰূপ হৈ পৰিছিল। এচাম সচেতন লোক আৰু সমাজ সেৱকে উপলব্ধি কৰিছিল যে কেৱল শিক্ষাৰদ্বাৰা হে ই সম্ভৱ।

## পাঠ্যক্ৰম
মহাবিদ্যালয়খনে উচ্চতৰ মাধ্যমিক(কলা) পাঠ্যক্ৰম আগবঢ়ায়। তদুপৰি সময়ে সময়ে কেৰিয়াৰ কাউন্সেলিং, আলোচনাচক্ৰ,অনুপ্ৰেৰণামূলক আলোচনা আয়োজন কৰে আৰু শিক্ষাৰ্থীসকলক কেৰিয়াৰ গঢ়াত সহায় কৰাৰ বাবে প্ৰস্তুত কৰা পাঠ্যক্ৰম আৰম্ভ কৰিছে। 

## পুথিভঁৰাল

মহাবিদ্যালয়খনে বিভিন্ন পদ্ধতিৰ শিক্ষাদানৰ লগতে পুথিভঁৰালৰ সুবিধাও আগবঢ়ায়। 

## মহাবিদ্যালয় পত্ৰিকা

## তথ্য সংগ্ৰহ
শ্ৰেণী:অসমৰ মহাবিদ্যালয়সমূহ
ভাৰতীয় স্বাধীনতা আইন ১৯৪৭

**ভাৰতীয় স্বাধীনতা আইন ১৯৪৭** (10 & 11 Geo. 6. c. 30)  যুক্তৰাজ্যৰ সংসদত গৃহীত হোৱা এখন আইন, যিখন আইনে ব্ৰিটিছ ভাৰতক ভাৰত আৰু পাকিস্তান নামেৰে দুখন নতুন স্বাধীন অধিৰাজ্যত বিভক্ত কৰিছিল। ১৯৪৭ চনৰ ১৮ জুলাইত এই আইনখনে ৰাজকীয় সন্মতি লাভ কৰে আৰু এইদৰেই ১৫ আগষ্টত আধুনিক ভাৰত আৰু পাকিস্তান গঠন হয়।

ভাৰতীয় জাতীয় কংগ্ৰেছ, মুছলিম লীগ, আৰু শিখ সম্প্ৰদায়ৰ বিধায়িনী দলৰ প্ৰতিনিধিসকলে তৎকালীন ভাইচৰয় আৰু ভাৰতৰ গৱৰ্ণৰ জেনেৰেল লৰ্ড মাউণ্টবেটেনৰ সৈতে বুজাপৰা কৰে, ৩ জনৰ আঁচনি বা মাউণ্টবেটেনৰ আঁচনি বুলি জনা যায়।
## প্ৰস্তাৱনা
### এটলিৰ ঘোষণা
যুক্তৰাজ্যৰ প্ৰধানমন্ত্ৰী ক্লেমেণ্ট এটলিয়ে ১৯৪৭ চনৰ ২০ ফেব্ৰুৱাৰীত ঘোষণা কৰে যে:
#ব্ৰিটিছ চৰকাৰে অতি কমেও ১৯৪৮ চনৰ ৩ জুন তাৰিখৰ ভিতৰত ব্ৰিটিছ ভাৰতক সম্পূৰ্ণ স্বশাসন প্ৰদান কৰিব,
#চূড়ান্ত হস্তান্তৰণৰ তাৰিখ নিৰ্ধাৰণ হোৱাৰ পিছত দেশীয় ৰাজ্যসমূহৰ ভৱিষ্যত নিৰ্ণয় কৰা হ'ব।
### ৩ জুনৰ আঁচনি
১৯৪৭ চনৰ ৩ জুনৰ আঁচনিক মাউণ্টবেটেন আঁচনি বুলিও কোৱা হয়। ব্ৰিটিছ চৰকাৰে ১৯৪৭ চনৰ ৩ জুনত এখন আঁচনি প্ৰস্তাৱ কৰিছিল, য’ত এই নীতিসমূহ অন্তৰ্ভুক্ত কৰা হৈছিল:
#ব্ৰিটিছ ভাৰত বিভাজনৰ নীতি ব্ৰিটিছ চৰকাৰে মানি লৈছিল।
#উত্তৰসূৰী চৰকাৰসমূহক ডমিনিয়ন বা অধিৰাজ্যৰ মৰ্যাদা দিয়া হ’ব।
# দুয়োখন দেশে স্বায়ত্তশাসন আৰু সাৰ্বভৌমত্ব লাভ কৰিব।
#নিজৰ সংবিধান নিজে তৈয়াৰ কৰিব পাৰিব।
#ভৌগোলিক সংলগ্নতা আৰু জনসাধাৰণৰ ইচ্ছা- এই দুটা কাৰকৰ ওপৰত নিৰ্ভৰ কৰি দেশীয় ৰাজ্যসমূহক ভাৰত বা পাকিস্তানত যোগদান কৰাৰ অধিকাৰ দিয়া হৈছিল (স্বাধীন হৈ থকাৰ কোনো বিকল্প নোহোৱাকৈ)।

## দেশীয় ৰাজ্য

১৯৪৭ চনৰ ২৫ জুলাইত মাউণ্টবেটেনে চেম্বাৰ অৱ প্ৰিঞ্চেছৰ সৈতে এখন বৈঠকত মিলিত হয় আৰু দেশীয় ৰাজ্যৰ প্ৰসংগত চৰ্চা কৰে, যাৰ সংখ্যা আছিল ৫৬২ খন। ব্ৰিটেইন আৰু দেশীয় ৰাজ্যসমূহৰ মাজত সন্ধিৰ সম্পৰ্কৰ অন্ত পৰিব আৰু ১৫ আগষ্টত ১৯৪৭ চনত ব্ৰিটিছ মুকুটৰ আধিপত্য শেষ হ’ব। মাউণ্টবেটেনে কোনো দেশীয় ৰাজ্যৰ বাবে কোনো ধৰণৰ ডমিনিয়ন বা অধিৰাজ্য়ৰ মৰ্যাদা নুই কৰিছিল আৰু তেওঁলোকক ভাৰত বা পাকিস্তানত যোগদান কৰিবলৈ পৰামৰ্শ দিছিল। ১৫ আগষ্টৰ পিছত ৰাজ্যসমূহ স্বতন্ত্ৰ হৈ থকাটো কাৰিকৰীভাৱে সম্ভৱ আছিল যদিও প্ৰতিৰক্ষা, বৈদেশিক পৰিক্ৰমা, যোগাযোগ আৰু অন্যান্য বিষয়ৰ বাবে ভাৰতৰ ব্ৰিটিছ চৰকাৰৰ ওপৰত নিৰ্ভৰশীলতাই এনে স্বাধীনতাক অৰ্থহীন কৰি তুলিছিল।
## বাতিলকৰণ
ভাৰতীয় স্বাধীনতা আইন পৰৱৰ্তী সময়ত ভাৰতীয় সংবিধানৰ ৩৯৫ নং অনুচ্ছেদত আৰু ১৯৫৬ চনৰ পাকিস্তানৰ সংবিধানৰ ২২১ নং অনুচ্ছেদত বাতিল কৰা হয়, দুয়োখন সংবিধানৰ উদ্দেশ্য আছিল নতুন ৰাজ্যসমূহৰ বাবে অধিক স্বাধীনতা প্ৰদান কৰা। যদিও ব্ৰিটিছ আইন অনুসৰি নতুন সংবিধানসমূহৰ আইনখন বাতিল কৰাৰ আইনী কৰ্তৃত্ব নাছিল, বাতিলৰ উদ্দেশ্য আছিল ইয়াক কেৱল ঘৰুৱা আইনসমূহৰ ওপৰত ভিত্তি কৰি স্বতন্ত্ৰ আইনী ব্যৱস্থাৰ ৰূপত প্ৰতিষ্ঠা কৰা। যুক্তৰাজ্যত এই আইনখন বাতিল কৰা হোৱা নাই আৰু ই এতিয়াও কাৰ্যকৰী হৈ আছে, যদিও ইয়াৰ কিছুমান ধাৰা বাতিল কৰা হৈছে।
## টোকা

## তথ্যসূত্ৰ

## বাহ্যিক সংযোগ

* Indian Independence Bill,1947 
*
*
*Image of the Act on the UK Parliamentary website
শ্ৰেণী:যুক্তৰাজ্যৰ আইন
শ্ৰেণী:ব্ৰিটিছ শাসিত ভাৰত
অমৃত মন্থন

**অমৃত মন্থন** শ্ৰীমন্ত শংকৰদেৱ বিৰচিত এটি উপখ্যান৷ উপাখ্যানত দুৰ্বাসাৰ অভিশাপত শ্ৰীহীন ইন্দ্ৰকে আদি কৰি দেৱতাসকল দৈত্যৰাজ বলিৰ দ্বাৰা পৰাজিত হোৱা আৰু দৈত্যগণে অমৰত্ব পাবলৈ বিষ্ণুৰ পৰামৰ্শমতে ক্ষীৰ সমুদ্ৰ মন্থন কৰা, মন্দৰ পৰ্বত উভাৰি অনা আদিৰ সৰস বৰ্ণনাৰে সমৃদ্ধ। শিৱই দিব্যকন্যা লক্ষ্মীক দেখি কামনাত জৰ্জৰিত হৈ কাণ্ডজ্ঞান হেৰুৱা এক অৱস্থাৰ চিত্ৰণে উপাখ্যানটিত শৃংগাৰ ৰসৰ পতন ঘটাই হাস্যৰসৰো আমোদ দিছে৷
## তথ্য সূত্ৰ

শ্ৰেণী:অসমীয়া সাহিত্য
শ্ৰেণী:শংকৰদেৱৰ সাহিত্য
কপিল পৰমাৰ

**কপিল পৰমাৰ** (জন্ম ২০০০) এজন ভাৰতীয় পেৰা-জুডো খেলুৱৈ।  ২০২৪ চনৰ পেৰালিম্পিকত তেওঁ ব্ৰঞ্জৰ পদক লাভ কৰাৰ লগতে জুডোত ভাৰতৰ প্ৰথমটো পেৰালিম্পিক পদক লাভ কৰি ইতিহাস ৰচনা কৰে।  ইয়াৰোপৰি পৰমাৰে ২০১৯ চনৰ কমনৱেলথ চেম্পিয়নশ্বিপত স্বৰ্ণ পদক, ২০২৩ চনৰ গ্ৰেণ্ড প্ৰিস্কত স্বৰ্ণ, ২০২৩ চনৰ আই বি এছ এ বিশ্ব গেমছত ব্ৰঞ্জ আৰু ২০২২ চনৰ এছিয়ান পেৰা গেমছত ৰূপৰ পদক লাভ কৰিছে। 

## ব্যক্তিগত জীৱন
পৰমাৰ ভূপালৰ যদিও তেওঁ লক্ষ্ণৌৰ ইণ্ডিয়ান পেৰা জুডো একাডেমীত প্ৰশিক্ষক মুনাৱাৰ আঞ্জাৰ আলী ছিদ্দিকিৰ অধীনত প্ৰশিক্ষণ লৈ আছে। 

## কেৰিয়াৰ
এছিয়ান পেৰা গেমছত পৰমাৰে ৰূপৰ পদক লাভ কৰে।  ২০২৩ চনত আলেকজেণ্ড্ৰিয়াত অনুষ্ঠিত হোৱা আই বি এছ এ জুডো গ্ৰেণ্ড প্ৰিস্কত তেওঁ সোণৰ পদক লাভ কৰে।  ইয়াৰ পিছত ব্ৰিটেইনৰ বাৰ্মিংহামত অনুষ্ঠিত আই বি এছ এ বিশ্ব গেমছত ব্ৰঞ্জৰ পদক লাভ কৰে।   বাৰ্মিংহামত অনুষ্ঠিত কমনৱেলথ গেমছতো তেওঁ সোণৰ পদক লাভ কৰে।  ২০২৪ চনৰ পেৰিছ পেৰালিম্পিকত তেওঁ ব্ৰঞ্জৰ পদক লাভ কৰে। 

## তথ্যসূত্ৰসমূহ

শ্ৰেণী:জীৱিত ব্যক্তি
শ্ৰেণী:মধ্য প্ৰদেশৰ ব্যক্তি
শ্ৰেণী:ভাৰতীয় পেৰালিম্পিক প্ৰতিযোগী
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
চিচুৱাংবান্না দাই স্বায়ত্ব প্ৰান্ত

**চিচুৱাংবান্না**, বা  চমুকৈ **বান্না** হৈছে টাই জনগোষ্ঠীৰ বাবে এটা স্বায়ত্তশাসিত প্ৰান্ত যি চীনৰ দক্ষিণত, মানদেশ আৰু লাওছৰ সীমান্তত য়ুন্নান প্ৰদেশ অৱস্থিত। এই অঞ্চলৰ মুখ্য চহৰ হৈছে জিংহং, যি এই অঞ্চলৰ আটাইতকৈ ডাঙৰ বসতি আৰু যি মেকং নদীৰ কাষত অৱস্থিত, যাক চীনা ভাষাত "লানচাং নদী" বুলি কোৱা হয়।

এই চীনৰ অঞ্চলটো ইয়াৰ জাতিগত গোটৰ বিশেষ সংস্কৃতিৰ বাবে জনাজাত, যি হান চাইনিজৰ পৰা পৃথক। এই ঠাইৰ সংস্কৃতি টাই লোকৰ দৰে।

## উৎপত্তি
* চিপ-চং-পান-না* (টাই লু: ; ; ; ) হৈছে এটা টাই লু যুৰীয়া শব্দ য'ত *চিপ-চং* (, 'বাৰ'), *পান* 'চহৰ' আৰু *না* (, 'ধানৰ পথাৰ') মিলি হৈছে। এই নামটোৱে মু'ঙৰ পৰম্পৰাগত বিভাজনক উল্লেখ কৰে যাক *পান-না* () বুলি কোৱা হৈছিল। এই শব্দটোক ফ্ৰেঞ্চ ইন্দোচিনাৰ ১৮৯০ৰ পৰা ১৯৪৫লৈ স্বায়ত্তশাসিত টাই-ভাষী অঞ্চল চিপ চং চাউ টাইৰ সৈতে সমান্তৰাল, যাৰ অৰ্থ ' বাৰটা টাই টোপ'। চিচুৱাংবান্নাক টাই-আহোম বুৰঞ্জীত *'মু'ঙ ৰি মু'ঙ ৰাম* বুলি উল্লেখ কৰা হৈছিল।

## ভূগোল
এই অঞ্চলটোৰ মাটিৰ মাপ । চিচুৱাংবান্না হৈছে দাই লোকৰ মূল বসতি। এই অঞ্চলটো ইউন্নানৰ প্ৰায় ভাগ অঞ্চলৰ তুলনাত কম উচ্চতাত অৱস্থিত, আৰু ইয়াত আর্দ্ৰ উপ-উষ্ণমণ্ডলীয় জলবায়ু (কোপেন জলবায়ু শ্ৰেণীবিভাজন *Cfa*) আছে যি উষ্ণমণ্ডলীয় চাভানা জলবায়ু (কোপেন জলবায়ু শ্ৰেণীবিভাজন *Aw*)ৰ ওচৰ চাপি থাকে।
## জৈৱ-বৈচিত্ৰ্য

চিচুৱাংবান্না ইউন্নানৰ অধিকাংশ জৈৱ-বৈচিত্ৰ্যৰ আশ্ৰয়স্থল। ইয়াৰ উষ্ণমণ্ডলীয় জলবায়ু আৰু সাম্প্ৰতিক সময়লৈকে ইয়াৰ দূৰত্বই ইয়াৰ বাবে দায়ী। উদ্ভিদৰ প্ৰাচুৰ্যৰ উপৰিও, চিচুৱাংবান্না হৈছে চীনত থকা শেষ কেইটামান এছিয়ান হাতীৰ মূল বসতি স্থল; এই প্ৰজাতিটো কেইশ বছৰ আগলৈকে চিচুৱাংবান্নাৰ এটা ডাঙৰ অংশত ঘূৰি ফুৰিছিল। হাতীবোৰক এটা সংৰক্ষণত সুৰক্ষিত কৰা হৈছে, কিন্তু উদ্ভিদৰ বৈচিত্ৰ্যক পাঁচ দশক ধৰি বৃষ্টিপাত সম্পূৰ্ণৰূপে ধ্বংস কৰি আৰু ব্ৰাজিলৰ পৰা মূলতঃ অহা প্ৰাকৃতিক ৰবৰ ৰোপন আৰু বিস্তাৰৰ ফলত প্ৰতিদ্বন্দ্বীতাৰ সৃষ্টি হৈছে। *[[Passiflora xishuangbannaensis]]* হৈছে চিচুৱাংবান্নাত এণ্ডেমিক ভাৱে থকা নতুনকৈ আৱিষ্কৃত পাছিফ্ল'ৰাৰ এটা প্ৰজাতি।

## পৰিবহন

১৯৯০ চনত চিচুৱাংবান্না গাছা আন্তৰ্জাতিক বিমানবন্দৰ (পূৰ্বৰ জিংহং আন্তৰ্জাতিক বিমানবন্দৰ) খোলাৰ পিছৰ পৰাই, বিমানযোগে চিচুৱাংবান্নালৈ যাত্ৰা কৰা অধিক জনপ্ৰিয় আৰু সুবিধাজনক হৈ পৰিছে আৰু দৈনিক বিমানসমূহে কুনমিং চহৰৰ সৈতে চিচুৱাংবান্নাক সংযোগ কৰে। এই অঞ্চলৰ সৈতে দালি, চেংডু আৰু বেংককৰ বিমান সংযোগো আছে। চিচুৱাংবান্না বিমানবন্দৰ জিংহং চহৰৰ পৰা  দক্ষিণত অৱস্থিত।

যুন্নান আৰু পৰিপাৰ্শ্বিক প্ৰদেশসমূহৰ সকলো স্থানলৈ ইয়াৰ যাতায়তৰ সুবিধা আছে। দীঘলীয়া দূৰত্বৰ যাত্ৰাত কুনমিং দক্ষিণ ষ্টেচনৰ পৰা যাত্ৰা কৰে আৰু জিংহং বাস ষ্টেচনত উপস্থিত হয়, যাৰ খৰচ CNY ২১০–২৫০, যি প্ৰায় ৮–১০ ঘণ্টাৰ সময় লাগে।
২০১০ চনৰ অক্টোবৰ মাহত, চিচুৱাংবান্নাক ভিয়েনটিয়েন, লাওছৰ সৈতে সংযোগ কৰা  ৰেলপথৰ পৰিকল্পনা ঘোষণা কৰা হৈছিল; এতিয়া এই ৰেলপথ বোটেন-ভিয়েনটিয়েন ৰেলপথ হৈ কাৰ্যকৰী হৈছে। থাইলেণ্ডৰ ৰাষ্ট্ৰীয় ৰেলপথৰ সৈতে সংযোগো সম্ভৱ হয়।

## তথ্য

## উৎস
* 
* 
* 
* 
* 
* 
* 
*
শংকৰ জ্যোতি বৰুৱা

**শংকৰ জ্যোতি বৰুৱা**() অসমৰ ভাৰতীয় জনতা পাৰ্টীৰ এগৰাকী ৰাজনীতিবিদ। তেওঁ সদৌ অসম ছাত্ৰ সন্থাৰ কেন্দ্ৰীয় সাধাৰণ সম্পাদক আছিল। ২০২৪ ছেপ্তেম্বৰত এটি বিতৰ্কৰ পিছত তেওঁ সাধাৰণ সম্পাদক পদৰ পৰা পদত্যাগ কৰাত চৰ্জুন হান্সেক ভাৰপ্ৰাপ্ত সাধাৰণ সম্পাদকৰ দায়িত্ব অৰ্পন কৰে।

## শিক্ষা
বৰুৱাই দুলীয়াজানতে বিদ্যালয়ৰ শিক্ষা গ্ৰহণ কৰি, দুলীয়াজান মহাবিদ্যালয়ৰ পৰা অৰ্থনীতি বিষয়ত স্নাতক ডিগ্ৰী গ্ৰহণ কৰে। তেওঁ ডিব্ৰুগড় বিশ্ববিদ্যালয়ৰ পৰা সমাজ কৰ্ম আৰু গণসংযোগ ও সাংবাদিকতা বিভাগত দুবাৰকৈ স্নাতকোত্তৰ ডিগ্ৰী লাভ কৰে। তেওঁ বৰ্তমান মেঘালয়ৰ USTM -ৰ এজন গৱেষক ছাত্ৰ।

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:অসমৰ ব্যক্তি
আও দাই

**আও দাই** () হৈছে ভিয়েটনামী পৰম্পৰাগত সাজ-পোছাক, সকলো পৰম্পৰাগত সাজ-পোছাকৰ ভিতৰত আটাইতকৈ জনপ্ৰিয়। ইয়াত ট্ৰাউজাৰ এযোৰৰ ওপৰত পিন্ধা গোৰোহাৰ দৈৰ্ঘ্যৰ টিউনিক থাকে, চাৰ্টৰ তলৰ অৰ্ধেক অংশ দুটা পোন ফ্লেপত বিভক্ত, সন্মুখ আৰু পিছফালে, এইটো সমগ্ৰ সাজ-পোছাকৰ এটা বৈশিষ্ট্যপূৰ্ণ বৈশিষ্ট্য। এই সাজ-পোছাক বহুতো ভিন্ন কাপোৰৰ পৰা তৈয়াৰ কৰা হয় যদিও আটাইতকৈ জনপ্ৰিয় হৈছে ৰেচম, ছিফন বা মুগা। পেণ্ট কেতিয়াবা চাৰ্টৰ দৰে একে সামগ্ৰী হ’বই লাগিব বুলি ক’ব নোৱাৰি, ই জিন্স বা লেগিংছ হ’ব পাৰে। আও দাইক নন লা (*Nón lá*), খান ভান (*Khăn vấn*) বা স্কাৰ্ফৰ সৈতে মিহলাই নান্দনিকতা বৃদ্ধি কৰিব পাৰি।

এই সাজ-পোছাক বছৰৰ আৰম্ভণিতে, বছৰৰ পৰম্পৰাগত বন্ধৰ দিন, সাংস্কৃতিক আৰু ধৰ্মীয় উৎসৱ, বিয়া বা মনোৰঞ্জনমূলক অনুষ্ঠান যেনে শিল্প প্ৰদৰ্শনী আৰু ফেশ্বন শ্ব’ত পৰিধান কৰা হয়। আও দাই পৰিধান কৰাটো সাংস্কৃতিক সৌন্দৰ্য্য আৰু জাতীয় গৌৰৱ প্ৰকাশৰ এক উপায় বুলি গণ্য কৰা হয়। যদিও ই পুৰুষ-মহিলা উভয়ৰে বাবে সাজ-পোছাক, আও দাই পিন্ধা লোকৰ অধিকাংশই মহিলা। পুৰুষে ওপৰত উল্লেখ কৰা কিছুমান বিশেষ অনুষ্ঠানতহে আও দাই পিন্ধে, কিন্তু মহিলাসকলে যিকোনো ঠাইতে, যিকোনো সময়তে পিন্ধিব পাৰে। আও দাই প্ৰায়ে কিছুমান কৰ্মক্ষেত্ৰত হাইস্কুলীয়া ছাত্ৰী, মহিলা শিক্ষক আৰু মহিলা কৰ্মচাৰীয়ে পিন্ধে। নেতা আৰু মহিলা ৰাজনীতিবিদৰ পত্নীসকলে টেলিভিছনত বা চৰকাৰী ভ্ৰমণৰ সময়ত সদায় এই সাজ-পোছাক পিন্ধে। তদুপৰি সংস্কৃতিৰ প্ৰসাৰৰ উদ্দেশ্যে "মিছ আও দাই" নামৰ বিশেষ সৌন্দৰ্য্য প্ৰতিযোগিতাত অংশগ্ৰহণৰ বাবেও মহিলাসকলে আও দাই পিন্ধে। পুৰুষৰ আও দাই আৰু মহিলাৰ আও দাইৰ মাজত আটাইতকৈ ডাঙৰ পাৰ্থক্যটো হ’ল পুৰুষৰ আও দাই বহল আৰু চুটি, মাত্ৰ আঁঠুৰ অলপ তললৈহে পোৱা যায়।

## ব্যুৎপত্তি
"আও" (*Áo*) মানে চাৰ্ট, "দাই" (*Dài*) মানে দীঘল।

## তথ্য সূত্ৰ

## বাহ্যিক সংযোগ

* History of the Vietnamese Long Dress
* The Evolution of the Ao Dai Through Many Eras, Gia Long Alumni Association of Seattle, 2000
* Vietnam: Mini-Skirts & Ao-Dais. A video that shows what the women of Saigon wore in 1968

শ্ৰেণী:ভিয়েটনাম
শ্ৰেণী:পোচাক
শ্ৰেণী:বস্ত্ৰ
শচীন চাৰ্জেৰাও খিলাৰী

**শচীন চাৰ্জেৰাও খিলাৰী** (, জন্ম: ২৩ অক্টোবৰ ১৯৮৯) এগৰাকী ভাৰতীয় পেৰা-এথলীট। তেওঁ শ্বট পুট খেলৰ এফ৪৬ শাখাত ভাৰতক প্ৰতিনিধিত্ব কৰে। ২০২৪ চনত ফ্ৰান্সৰ পেৰিছত অনুষ্ঠিত গ্ৰীষ্মকালীন পেৰালিম্পিকৰ শ্বট পুত প্ৰতিযোগিতাৰ এফ৪৬ শাখাত তেওঁ ৰূপৰ পদক অৰ্জন কৰে।

## প্ৰাৰম্ভিক জীৱন
১৯৮৯ চনৰ ২৩ অক্টোবৰ তাৰিখে মহাৰাষ্ট্ৰৰ চাংলি জিলাৰ আটপড়ী তালুকাৰ কাৰ্গনিৰ খেতিয়ক পৰিয়ালত শচীন চাৰ্জেৰাও খিলাৰীৰ জন্ম হৈছিল। তেওঁৰ পিতৃ চাৰ্জেৰাও ৰংগনাথ খিলাৰী এগৰাকী কৃষিবিদ আৰু মহাৰাষ্ট্ৰ কৃষি ভূষণ বঁটা প্ৰাপক। সৰুতে তেওঁৰ চাইকেল দুৰ্ঘটনাত আঘাতপ্ৰাপ্ত হয়। ইয়াৰ ফলত তেওঁৰ বাওঁহাতৰ গতিবিধি বাধাগ্ৰস্ত হৈছিল। তেওঁ পুনেৰ ইন্দিৰা কলেজ অৱ ইঞ্জিনিয়াৰিংত মেকানিকেল ইঞ্জিনিয়াৰিং অধ্যয়ন কৰি থাকোঁতে খিলাৰীয়ে জেভলিন থ্ৰো খেলৰ প্ৰতি আকৰ্ষণ আৱিষ্কাৰ কৰিছিল। কিন্তু প্ৰতিযোগিতাৰ সময়ত কান্ধৰ আঘাতৰ বাবে তেওঁ শ্বট পুট খেলত মনোনিবেশ কৰে। মেকানিকেল ইঞ্জিনিয়াৰিঙৰ স্নাতক ডিগ্ৰী লাভ কৰাৰ পিছত তেওঁ বিভিন্ন অভিযান্ত্ৰিক প্ৰতিষ্ঠানৰ অতিথি অধ্যাপকৰ লগতে শিক্ষাৰ্থী সকলক মহাৰাষ্ট্ৰ লোকসেৱা আয়োগ আৰু সংঘ লোকসেৱা আয়োগৰ পৰীক্ষাৰ প্ৰস্তুতিত সহায় কৰে।

## খেলুৱৈ জীৱন
২০২২ চনৰ চীনৰ হাংঝৌত অনুষ্ঠিত এছিয়ান পেৰা গেমছৰ পুৰুষৰ শ্বট পুট এফ৪৬ ইভেণ্টত সোণৰ পদক লাভ কৰে। 
২০২৩ চনত পেৰিছত অনুষ্ঠিত বিশ্ব পেৰা এথলেটিকছ চেম্পিয়নশ্বিপত অংশগ্ৰহণ কৰি খিলাৰীয়ে পুৰুষৰ শ্বট পুট এফ৪৬ ইভেণ্টত সোণৰ পদক লাভ কৰে। তেওঁ ১৬.২১ মিটাৰ সৰ্বোত্তম থ্ৰ'ৰে শ্বট পুটত অভিলেখ গঢ়িছিল। ২০২৪ চনত জাপানৰ কোবেত অনুষ্ঠিত বিশ্ব পেৰা এথলেটিকছ চেম্পিয়নশ্বিপতো অংশগ্ৰহণ কৰি একেটা ইভেণ্টতে স্বৰ্ণ পদক লাভ কৰে। ২০২৪ চনৰ ছেপ্টেম্বৰ মাহত পেৰিছত অনুষ্ঠিত গ্ৰীষ্মকালীন পেৰালিম্পিকত তেওঁ ৰূপৰ পদক লাভ কৰে।

## তথ্য উৎস

শ্ৰেণী:জীৱিত ব্যক্তি
শ্ৰেণী:মহাৰাষ্ট্ৰৰ ব্যক্তি
শ্ৰেণী:ভাৰতীয় পেৰা-এথলীট
শ্ৰেণী:ভাৰতীয় পেৰালিম্পিক প্ৰতিযোগী
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
বড়ো–গাৰো ভাষা

**বড়ো–গাৰো ভাষাসমূহ** হৈছে চীনা-তিব্বতীয় ভাষাৰ এটা শাখা, যি প্ৰধানকৈ উত্তৰ-পূব ভাৰত আৰু বাংলাদেশৰ কিছু অংশত কোৱা হয়।

বড়ো–গাৰো ভাষাসমূহ মুঠ চাৰিটা ভাগত বিভক্ত: বড়ো, গাৰো, কোচ আৰু দেউৰী। বড়ো–গাৰো ভাষাসমূহ ঐতিহাসিকভাৱে ব্ৰহ্মপুত্ৰ উপত্যকা আৰু বৰ্তমানৰ উত্তৰ বাংলাদেশৰ অংশত বহুলভাৱে প্ৰচলিত আছিলআৰু অনুমান কৰা হয় যে প্ৰটো-বড়ো-গাৰো ভাষা ব্ৰহ্মপুত্ৰ উপত্যকাৰ লিংগুৱা ফ্ৰেংকা আছিল, যি পাছলৈ অসমীয়া ভাষা হয়গৈ।

## শাখাসমূহ

বড়ো-গাৰো ভাষাসমূহ গ্ৰীয়াৰছনৰ ভাৰতৰ ভাষা সমীক্ষাত চিনাক্ত কৰা হৈছিল, আৰু তলত দিয়া তালিকাত এই ভাষাসমূহৰ নাম আৰু আধুনিক ৰূপ দিয়া হৈছে।

### উপ-শাখাসমূহ
বড়ো-গাৰো ভাষাসমূহ বাৰ্লিংৰ দ্বাৰা চাৰি উপ-শাখাত বিভক্ত কৰা হৈছে।
***[[কোচ ভাষা]]**: আটং ভাষা, কোচ, ৰুগা, ৰাভা
***[[গাৰো ভাষা]]**: গাৰো, মেগাম
***[[বড়ো ভাষা]]**: বড়ো, ডিমাচা, বৰ্মন, তিৱা, ককবৰক (ত্ৰিপুৰী), কছাৰী, মৰাণ
*দেউৰী ভাষা
পুৰণি হাজং হয়তো বড়ো-গাৰো ভাষা আছিল বুলি ভবা হয়।বৰ্মান হৈছে এটা নতুনকৈ আৱিষ্কৃত বড়ো-গাৰো ভাষা।

বড়ো ভাষা হৈছে অসম ৰাজ্যৰ এটা সহযোগী চৰকাৰী ভাষা। ককবৰক (ত্ৰিপুৰী) হৈছে ত্ৰিপুৰা ৰাজ্যৰ এটা চৰকাৰী ভাষা। গাৰো হৈছে মেঘালয়ৰ এটা সহযোগী চৰকাৰী ভাষা। মেগাম খাচি ভাষাসমূহৰ দ্বাৰা বহুত প্ৰভাৱিত হৈছে, আৰু দেউৰী ভাষা ইডু মিশ্মি ভাষাৰ দ্বাৰা প্ৰভাৱিত হৈছে।

## উৎপত্তি
কন্যাক আৰু চিংফৌ ভাষাৰ সৈতে বড়ো–গাৰো ভাষাৰ সম্পৰ্কই বুজাই যে প্ৰটো-বড়ো-গাৰো উত্তৰ-পূৰ্বৰ পৰা অসমত প্ৰৱেশ কৰিছিল। প্ৰস্তাৱ অনুসৰি প্ৰটো-বড়ো-গাৰো ভাষা এসময়ত বিভিন্ন ভাষাগত জনগোষ্ঠীৰ মাজত *লিংগুৱা ফ্ৰেংকা* আছিল, যাৰ সকলো সদস্যৰ  মাতৃভাষা প্ৰটো-বড়ো-গাৰো নাছিল আৰু ই এটা ক্ৰিঅ'লাইজড লিংগুৱা ফ্ৰেংকা হিচাপে আৰম্ভ হৈছিল।

## টোকা

## উৎস

*
*Joseph, U.V., and Burling, Robbins. 2006. *Comparative phonology of the Boro Garo languages*. Mysore: Central Institute of Indian Languages Publication.
* 

শ্ৰেণী:ভাষা
শ্ৰেণী:ভাৰতৰ ভাষা
শ্ৰেণী:অসমৰ ভাষা আৰু লিপি
শঙ্কৰদেৱ শিশু নিকেতন, মাধপুৰ

**শংকৰদেৱ শিশু নিকেতন, মাধপুৰ** ২০০৮ চনত *বিদ্যা ভাৰতী*ৰ অধীনত শঙ্কৰদেৱ শিশু নিকেতন পৰিচালনা কমিটীৰদ্বাৰা, মাধপুৰ গাঁৱত স্থাপিত হৈছিল। এই বিদ্যালয়খনে ইতিমধ্যে ২০২৪ চনলৈকে একাধাৰে হাইস্কুল শিক্ষান্ত পৰীক্ষাত সুখ্যাতিৰে উত্তীৰ্ণৰ হাৰ অটুট ৰাখিছে।

## অৱস্থিতি
গাওঁ:- মাধপুৰ, পো.অ.:- ৰূপহী, জিলা:- বজালী, অসম পিন:- ৭৮১৩১৮ 

## শিক্ষক আৰু কৰ্মচাৰী
নিকেতনখনত বিভিন্ন বিষয়ৰ প্ৰায় ১৬জন শিক্ষক আৰু ২জন সহায়ক আৰু সৰ্বমুঠ প্ৰায় ২৫০ ৰো অধিক ছাত্ৰ -ছাত্ৰী পঢ়ি আছে। 

## তথ্য সংগ্ৰহ

শ্ৰেণী:শংকৰদেৱ শিশু/বিদ্যা নিকেতন
প্ৰণৱ চুৰমা

**প্ৰণৱ চুৰমা** (; জন্ম: ৪ অক্টোবৰ, ১৯৯৪) এগৰাকী ভাৰতীয় পেৰা এথলীট। তেওঁ গদা দলিওৱা বা ক্লাৱ থ্ৰো খেলৰ এফ৫১ শাখাত ভাৰতক প্ৰতিনিধিত্ব কৰে। ২০২৪ চনত ফ্ৰান্সৰ পেৰিছত অনুষ্ঠিত গ্ৰীষ্মকালীন পেৰালিম্পিকত পুৰুষৰ ক্লাৱ থ্ৰো প্ৰতিযোগিতাৰ এফ৫১ শাখাত ৰূপৰ পদক লাভ কৰে। ২০২২ চনত চীনৰ হাংঝৌত অনুষ্ঠিত এছিয়ান পেৰা গেমছতো তেওঁ স্বৰ্ণ পদক লাভ কৰিছিল। এই ইভেণ্টত তেওঁ ৩০.০১ মিটাৰ নিক্ষেপ কৰি এছিয়ান গেমছৰ অভিলেখ গঢ়িছিল।

## প্ৰাৰম্ভিক জীৱন
১৯৯৪ চনৰ ৪ অক্টোবৰ তাৰিখে হাৰিয়ানাৰ ফৰিদাবাদত প্ৰণৱ চুৰমাৰ জন্ম হৈছিল। তেওঁ স্কুলীয়া শিক্ষা দিল্লীৰ ছেইণ্ট পল স্কুলত গ্ৰহণ কৰিছিল। পিছলৈ তেওঁ দিল্লী স্কুল অৱ ইকনমিক্সৰ পৰা স্নাতকোত্তৰ ডিগ্ৰী সম্পূৰ্ণ কৰে। বৰ্তমান তেওঁ বেংক অৱ বৰোদাত সহকাৰী ব্যৱস্থাপক হিচাপে কৰ্মৰত। 

২০১১ চনত ১৬ বছৰ বয়সত প্ৰণৱে এক ভয়ংকৰ দুৰ্ঘটনাৰ সন্মুখীন হয় আৰু তেওঁৰ স্নায়ুৰজ্জুত আঘাত পায়। তেওঁৰ পিতৃ সঞ্জীৱে দিবলৈ চাকৰি এৰি পুত্ৰৰ ক্ৰীড়া প্ৰতিভা বিকাশত সহায় কৰিছিল। প্ৰণৱে এফ ৫১ ক্লাৱ থ্ৰো ইভেণ্টৰ বাবে যোগ্যতা অৰ্জন কৰে। এই শাখাৰ খেলুৱৈ সকলে কান্ধ আৰু বাহুৰ ওপৰত নিৰ্ভৰ কৰি শক্তি উৎপাদন কৰে আৰু বহি থকাৰ সময়ত গদা দলিয়াই খেলত প্ৰদৰ্শন কৰে। তেওঁক ক্ৰীড়া বেচৰকাৰী সংস্থা অলিম্পিক গোল্ড কুৱেষ্টে সমৰ্থন কৰে। 

## খেলুৱৈ জীৱন
২০২৩ চনৰ ২৩ অক্টোবৰত প্ৰণৱ চুৰমায়ে চীনৰ হাংঝৌত অনুষ্ঠিত এছিয়ান পেৰা গেমছৰ স্বৰ্ণ পদক লাভ কৰে। ইয়াৰ পূৰ্বে তেওঁ ২০২৩ চনত চাৰ্বিয়া অ’পেনতো সোণৰ পদক লাভ কৰিছিল। ২০২২ চনত টিউনিছিয়া গ্ৰেণ্ড প্ৰিস্কত তেওঁ ৰূপ আৰু সোণৰ পদক লাভ কৰিছিল। ২০১৯ চনত তেওঁ বেইজিং গ্ৰেণ্ড প্ৰিস্কত তেওঁ ৰূপৰ পদক লাভ কৰে। খেলো ইণ্ডিয়া পেৰা খেলৰ প্ৰথম সংস্কৰণত তেওঁ ২০২৩ চনৰ ডিচেম্বৰ মাহত নতুন দিল্লীৰ জৱাহৰলাল নেহৰু ষ্টেডিয়ামত স্বৰ্ণ পদকৰ বাবে ৩৩.৫৪ দূৰত্ব নিক্ষেপ কৰি এছিয়ান অভিলেখ গঢ়ে। ২০২৪ চনত ফ্ৰান্সৰ পেৰিছত অনুষ্ঠিত গ্ৰীষ্মকালীন পেৰালিম্পিকত পুৰুষৰ ক্লাৱ থ্ৰো প্ৰতিযোগিতাৰ এফ৫১ শাখাত ৰূপৰ পদক লাভ কৰে। 

## তথ্য উৎস

শ্ৰেণী:জীৱিত ব্যক্তি
শ্ৰেণী:হাৰিয়ানাৰ ব্যক্তি
শ্ৰেণী:ভাৰতীয় পেৰা-এথলীট
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:ভাৰতীয় পেৰালিম্পিক প্ৰতিযোগী
শ্ৰেণী:অৰ্জুন বঁটা বিজয়ী
চিহ্ন-যাত্ৰা

**চিহ্ন-যাত্ৰা** গুৰু-চৰিত কথামতে জ্ঞাত শংকৰদেৱৰ দ্বাৰা ৰচিত এখনি নাট৷ নাটখনি অৱশ্যে এতিয়াও উদ্ধাৰ হোৱা নাই৷ তুলাপাতত সপ্ত বৈকুণ্ঠৰ চিত্ৰ আঁকি দেখুওৱাৰ পিছত ভক্ত-ৰাইজৰ আগ্ৰহত তেওঁ সেই চিত্ৰৰ কাহিনী অভিনয় কৰি দেখুৱাইছিল৷ চিহ্নমতে অভিনয় কৰিছিল বাবেই নাটখনিৰ নাম চিহ্নযাত্ৰা৷
## চিহ্ন-যাত্ৰাৰ সূত্ৰপাত
শংকৰদেৱে প্ৰথমবাৰ তীৰ্থভ্ৰমণৰ পৰা অহাৰ পাছত ভাগৱতৰ দশম স্কন্ধ পাঠ কৰোঁতে বাৰ-ভূঞা সমন্বিতে শ্ৰোতা-ভকতে প্ৰাৰ্থনা কৰিলে, “গোপ গুপি জে কৃষ্ণ দেখালে আমাৰো কৃষ্ণ তুমি [চাবৰ] ইচা গৈচে দেখোৱা জক’’৷ অৰ্থাৎ ভাগৱতৰ কাহিনী মুখেৰে বৰ্ণনা কৰা শংকৰদেৱক তেওঁলোকে বৈকুণ্ঠৰ কাহিনী অভিনয় কৰি দেখুৱালৈ খাটনি ধৰিছিল৷ গুৰু-চৰিত মতে এনেকৈয়ে চিহ্ন-যাত্ৰা নাটৰ সূত্ৰপাত ঘটে৷ চিহ্নৰ অভিনয় কৰিছিল বাবেই নাটখনিৰ নাম চিহ্ন-যাত্ৰা৷ নাটখনিত কৃষ্ণৰ জন্মৰ সময়ৰ পৰা বৈকুণ্ঠ-প্ৰয়াণলৈকে সকলো কথা বৰ্ণা কৰা হৈছিল৷ নাটখনি সংলাপবিহীন আছিল আৰু সাতদিন-সাতৰাতি ইয়াৰ অভিনয় চলিছিল৷

## প্ৰস্তুতি

### [[চন্দৰী আই]]ৰ ভূমিকা
শংকৰদেৱে ভকতসকলক দেখুৱাবলৈ তুলাপাতত সপ্ত বৈকুণ্ঠৰ ছবি আঁকি শেষ কৰোঁতে, কল্পতৰু বৃক্ষজোপা নেদেখি চন্দৰী আই আগবাঢ়ি আহি বৃক্ষজোপা দিবলগীয়া ঠাইডোখৰ দেখুৱাই দিছিল৷ “ডেকাগিৰি, সেইখিনিতে নিদিয়া কিয়, শ্ৰীমন্দিৰ কাখে সপ্তম দ্বাৰ আগকৈ’’৷ 
## ভাৱৰীয়াসকল
বৈকুণ্ঠৰ চিহ্ন চাই শংকৰদেৱে এখনি সৰু নাটিকা লিখিলে৷ “নটুৱা শিখায়া মুখা বন্ধ কৰি চৌ নিৰ্ম্মিলা।” ৰামৰাম গুৰু সূত্ৰধাৰ হল, সৰ্ব্বজয় আতৈয়ে গৰুড়ৰ মুখা পিন্ধি ভাও দিলে, শঙ্কৰে নিজে নটা খোল একেলগে বজাই কৌতুক কৰিলে৷

## গীত-ৰাগ-বাদ্য
শংকৰদেৱে বায়ু মণ্ডলীৰ ৰাগ দি নাট আৰম্ভ কৰি *নাট ধেমালি*, *ছোট ধেমালি*, *বৰ ধেমালি*ৰ বাজনা বজাই সকলোকে আনন্দ দিলে। তাৰ পাচত শঙ্কৰদেৱে চিত্ৰ-বিচিত্ৰ কাচোনেৰে সাজি-কাচি নানা অঙ্গী-ভঙ্গী কৰি নৃত্য কৰিবলৈ ধৰিলে। তেওঁৰ লগত আন আন নটুৱা-বিলাকেও নৃত্য কৰিছিল।

## তথ্য সূত্ৰ

শ্ৰেণী:শংকৰদেৱৰ নাট